Himpunan Madani Kedah 2023, PM sasar bangunkan semula negara

ALOR SETAR, 29 April- Lebih 3,000 orang membanjiri Dataran Stargate, Alor Setar pada program Himpunan Madani Kedah 2023.Datuk Seri Anwar Ibrahim dalam ucapannya menyatakan bahawa beliau tidak mahu menggunakan jawatannya untuk bermusuhan dengan sesiapa, sebaliknya berhasrat membangunkan semula negara dengan rakyat yang mempertahankan integriti."Saya nak tunjukkan di bawah pimpinan Islam, kita boleh tadbir dengan baik.Saya harap anak muda di negara ini bawa juga perubahan ini, bukan dengan kebencian tetapi dengan kasih sayang," kata Anwar pada program berkenaan.Datuk Seri Anwar turut menegaskan tidak akan bertolak ansur dalam usaha membersihkan negara daripada rasuah dan penyelewenganBeliau turut menekankan kerajaan pimpinannya akan mentadbir negara dengan baik dan menegakkan keadilan bagi semua rakyat.Himpunan MADANI itu turut dihadiri Timbalan Perdana Menteri, Datuk Seri Dr Ahmad Zahid Hamidi dan beberapa menteri kabinet.Terdahulu, beberapa pemimpin menyampaikan pidato menerangkan konsep Malaysia Madani.


Isu arah kiblat, jaga imej Islam - Sultan Selangor

KUALA LUMPUR, 29 April- Sultan Selangor, Sultan Sharafuddin Idris Shah Alhaj mengambil serius isu penentuan arah kiblat yang diterbitkan sebuah akhbar perdana dan tular di media sosial baru-baru ini.Baginda menitahkan Majlis Agama Islam Selangor (MAIS), Jabatan Agama Islam Selangor (JAIS) dan Jabatan Mufti Negeri Selangor untuk memberi penjelasan berhubung ketetapan penentuan arah kiblat khususnya melibatkan masjid dan surau di seluruh negeri itu.MAIS dalam satu kenyataan menegaskan bahawa laporan akhbar tersebut hanya merujuk kepada penentuan arah kiblat rumah kediaman sahaja berdasarkan permohonan perkhidmatan itu.Laporan tersebut sama sekali tidak berkaitan dengan penentuan arah kiblat masjid dan surau di Negeri Selangor.Tegas Pengerusi MAIS, Tan Seri Abdul Aziz Mohd Yusof arah kiblat masjid dan surau sedia ada di Negeri Selangor telah disemak dan diperakukan oleh Jabatan Mufti Negeri Selangor.Dengan penjelasan itu, baginda menyeru agar mana-mana pihak termasuk pihak media tidak membuat laporan yang kurang tepat sehingga menyebabkan kekeliruan dalam masyarakat sekali gus boleh mencalarkan imej agama lslam.


YDP Agong berkenan ke Majlis Sambutan Aidilfitri MBK

KUANTAN, 29 April- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan berangkat ke Majlis Sambutan Aidilfitri Majlis Bandaraya Kuantan (MBK), malam tadi.Baginda berangkat tiba di Kompleks Bandaraya Kuantan pada pukul 8.40 malam, diiringi Raja Permaisuri Agong, Tunku Azizah Aminah Maimunah Iskandariah.Usai majlis santapan, baginda berdua berkesempatan mengurniakan duit raya kepada kanak-kanak yang hadir sebelum berangkat pulang.Pada majlis itu, baginda berdua beramah mesra bersama 3,000 orang tetamu yang hadir selain turut mengambil gambar kenang-kenangan bersama barisan kepimpinan negeri Pahang yang diketuai Menteri Besar, Datuk Seri Wan Rosdy Wan Ismail.Turut hadir, Datuk Bandar Kuantan, Datuk Hamdan Hussin.Dalam majlis itu juga, pelbagai juadah istimewa hari raya disajikan kepada tetamu yang hadir antaranya lemang, ketupat, rendang, rusa dan kambing golek serta manisan tradisi negeri Pahang iaitu puding raja.

(Yang di-Pertuan Agong dan Raja Permaisuri Agong berkenan mengurniakan duit raya kepadakanak-kanak yang hadir)


Rumah Terbuka Malaysia Madani: Persiapan akhir giat dijalankan

Alor Setar 28 April- Persiapan akhir bagi penganjuran Rumah Terbuka Malaysia Madani di Hotel Raia ,Alor Setar Kedah esok giat dijalankan.Pengarah Eksekutif Unit Penyelarasan Lonjakan Prestasi (PACU), Jabatan Perdana Menteri Wan Azilawati Wan Mahmood berkata persiapan berjalan lancar dan dijangka menarik kunjungan orang ramai dari negeri jiran seperti Perlis,Pulau Pinang dan Perak .Katanya dalam satu kenyataan, kemudahan yang disediakan mampu menampung kehadiran kira-kira 25,000 pengunjung.Majlis berlangsung di Grand Ballroom Hotel Raia yang mampu menampung kapasiti seramai 2,000 orang termasuk tetamu kenamaan.Selain itu, sebanyak 5 buah khemah yang dilengkapi skrin besar turut disediakan buat pengunjung.Manakala lebih 30 khemah "Arabian" untuk 3,000 pengunjung duduk menikmati juadah disediakan .15 stesen makanan disediakan penganjur bagi hidangan Aidilfitri merangkumi warung tradisi, warung bihun sup, warung kawah dan makanan barat. Bagi memastikan kelancaran majlis dan keselamatan pengunjung, pasukan keselamatan dan agensi berkaitan seperti Polis, RELA, dan Kementerian Kesihatan Malaysia (KKM) turut disediakan. Bagi memudahkan orang ramai, pihak penganjur turut menyediakan perkhidmatan bas percuma kepada pengunjung.Para pengunjung boleh menaiki lebih 25 bas yang disediakan di beberapa laluan yang disediakan seperti di Stadium Darul Aman, Stadium Sultan Abdul Halim, Tapak Parkir Kolej Tentera Udara Kepala Batas dan Taman Mahsuri, Alor Setar.  Penganjuran Rumah Terbuka Malaysia Madani di Kedah akan berlangsung dari pukul 11 pagi hingga pukul 2 petang.Persiapan penganjuran melibatkan tuan rumah Kerajaan Negeri Kedah selaku tuan rumah, manakala Kementerian Dalam Negeri (KDN) sebagai Kementerian peneraju , dan  dibantu oleh semua agensi- agensi yang terlibat.

(Persiapan Rumah Terbuka Malaysia Madani/FOTO RTM)


Lelaki ugut baling mercun kepada PM direman

KOTA BHARU, 28 April- Seorang lelaki berumur 24 tahun yang mengeluarkan kenyataan berbaur ugutan terhadap Perdana Menteri, Datuk Seri Anwar Ibrahim ditahan reman selama tiga hari bermula hari ini.Ketua Polis Kelantan, Datuk Muhamad Zaki Harun berkata, penahanan reman itu dilakukan susulan pihaknya telah mengesan satu ciapan yang dimuat naik oleh pemilik akaun Twitter Mat Sekilau/Membalak @apanakdikato.Katanya, menerusi ciapan berkenaan ia memaparkan tangkap layar individu yang mengeluarkan kenyataan berbaur ugutan “Boleh Pasang nanti bang Non Mai klate, Kasi ajar sikit” untuk membaling mercun bom. "Kenyataan tersebut dipercayai ditujukan kepada Perdana Menteri," katanya dalam kenyataan hari ini.

Hasil pemerhatian mendapati sumber asal hantaran tersebut telah dimuat naik oleh suspek di akaun Tiktok @najibnafi99, namun mengikut semakan video tersebut telah dipadam.Bagaimanapun, tangkapan telah dibuat ke atas suspek di pekarangan Balai Polis Binjai, semalam. Kes disiasat di bawah Seksyen 506 Kanun Keseksaan dan Seksyen 233 Akta Komunikasi dan Multimedia 1998.


Strok haba: Kerajaan koordinasi kerjasama negeri dan agensi bantu rakyat

PONTIAN, 28 April-Kerajaan Persekutuan, menerusi Jawatankuasa Pengurusan Bencana Negara, akan memantau dan membantu rakyat yang terkesan dengan perubahan cuaca, terutamanya strok haba.Timbalan Perdana Menteri, Datuk Seri Dr Ahmad Zahid Hamidi berkata, ia susulan terdapat dua kes kematian di Kelantan, disebabkan strok haba.Katanya, langkah tersebut akan melibatkan kerjasama Kerajaan negeri, Kementerian Kesihatan (KKM) dan Pihak Berkuasa Tempatan.Beliau yang juga Pengerusi Jawatankuasa Pengurusan Bencana Negara, turut menasihatkan rakyat yang terkesan haba panas, untuk mengambil langkah berjaga-jaga."Saya dimaklumkan oleh MET, Jabatan Meteorological, bahawa panas ini akan berakhir pada pertengahan bulan Mei. "Jadi saya harap walaupun ini satu fenomena baharu, tapi kita perlu berjaga Jaga, dan mengambil beberapa langkah kesihatan", katanya ketika ditemui pada Majlis Rumah Terbuka Sambutan Hari Raya Aidilfitri Ahli Parlimen Pontian, Datuk Ahmad Maslan di Benut, di sini, hari ini.Sementara itu, Datuk Seri Dr Ahmad Zahid Hamidi berkata Barisan Nasional (BN) dan Pakatan Harapan telah mengadakan perbincangan di peringkat negeri berkaitan pengagihan kerusi bagi Pilihan Raya Negeri (PRN) di enam negeri.Beliau yang juga Pengerusi Barisan Nasional juga menjelaskan rundingan kerusi perlu ditentukan antara dua parti gabungan dan bukannya di antara parti-parti komponen.Menurutnya lagi, keputusan agihan kerusi akan dibawa kepada peringkat tertinggi bagi dimuktamadkan."Semua keputusan yang dibawa dalam enam negeri ini, akan dibawa ke peringkat tertinggi dimana kita akan terus membincangkan tentang kerusi yang sesuai untuk ditandingi", katanya.Februari lalu, enam negeri iaitu Selangor, Negeri Sembilan, Pulau Pinang, Kelantan, Kedah dan Terengganu sepakat membubarkan Dewan Undangan Negeri (DUN) pada dua minggu terakhir Jun depan bagi memberi laluan kepada PRN.

(Timbalan Perdana Menteri, Datuk Seri Dr Ahmad Zahid Hamidi)


30 rakyat Malaysia selamat tiba di KLIA

SEPANG, 28 April- Seramai 30 rakyat Malaysia dari Sudan yang dibawa pulang melalui Ops Sudan oleh kerajaan Malaysia selamat tiba di Lapangan Terbang Antarabangsa Kuala Lumpur (KLIA) hari ini.Kesemua rakyat Malaysia tiba di KLIA pada pukul 3.00 petang tadi.Ketibaan mereka disambut Menteri Luar Negeri, Datuk Seri Dr Zambry Abd Kadir, Timbalan Menteri Luar Negeri, Datuk Mohamad Alamin, wakil-wakil agensi terlibat dan juga ahli keluarga masing-masing.Duta Besar Malaysia ke Sudan, Mohamad Razdan Jamil dan isteri antara yang pulang bersama-sama kakitangan kedutaan, pelajar-pelajar dan pegawai GLC yg berkhidmat di sana.Usaha membawa pulang rakyat Malaysia dari Sudan bermula sejak 1 Syawal lagi dengan kerjasama agensi kerajaan di bawah Pasukan Khas Ops Sudan diketuai oleh Kementerian Luar Negeri meliputi MKN, NADMA, JPM, PDRM, Pejabat Perwakilan Malaysia di Khartoum, Riyadh, Jeddah, Abu Dhabi dan Kaherah.

Kedutaan Besar Malaysia di Khartoum berjaya mengeluarkan 30 warga Malaysia bersama-sama 22 rakyat negara lain.Evakuasi dibuat melalui jalan darat seterusnya di bawa ke Port Sudan menaiki kapal H.M.S Abha milik tentera Arab Saudi menuju ke King Faisal Naval Base, Jeddah.


Anwar santuni pengunjung program Himpunan Madani Kedah 2023

ALOR SETAR, 28 April- Perdana Menteri, Datuk Seri Anwar Ibrahim petang tadi sempat meluangkan masa menyantuni orang ramai di program Himpunan Madani Kedah 2023 di Dataran Stargate, di sini. Ketibaan Perdana Menteri kira-kira pukul 5.30 petang disambut meriah lebih 1,000 anak-anak muda. Sambil beramah mesra, Datuk Seri Anwar turut bersalam-salaman bersama mereka. Turut mengiringi beliau termasuklah beberapa menteri kabinet dan pemimpin politik Pakatan Harapan dan Barisan Nasional. Antara pengisian himpunan petang tadi ialah forum sesi pidato melibatkan wakil masyarakat dan belia yang menyentuh mengenai konsep Madani.

Datuk Seri Anwar meluangkan masa hampir 30 minit sebelum bergerak pulang. Pada program yang bermula 8.30 malam ini, Datuk Seri Anwar dijadualkan menyampaikan ucapan dan merasmikan program Himpunan Madani Kedah 2023.


Projek PSI: Kerajaan sedia dengar keluhan, bantahan nelayan

KUALA LUMPUR, 28 April- Kerajaan sedia mendengar sebarang keluhan atau bantahan daripada nelayan tempatan berhubung Projek Tambakan Laut Selatan Pulau Pinang (PSI).Perdana Menteri Datuk Seri Anwar Ibrahim berkata, projek PSI menerima kelulusan bersyarat daripada Laporan Penilaian Kesan Kepada Alam Sekeliling (EIA).Tambah beliau, PSI melibatkan pembangunan tiga pulau buatan dengan keluasan 1,700 hektar di perairan Permatang Damar Laut, di Bayan Lepas.

(Perdana Menteri Datuk Seri Anwar Ibrahim / FOTO BERNAMA)

“Biar proses itu jalan dan kalau mereka nak kemukakan bantahan, kita akan dengar dan biar kerajaan negeri juga berikan beberapa penjelasan," katanya.Beliau berkata demikian kepada pemberita selepas menunaikan solat Jumaat di Masjid Jaminul Ehsan, Kampung Kubu Gajah di Sungai Buloh di sini, yang turut dihadiri Menteri Besar Selangor Datuk Seri Amirudin Shari.


Mayat lelaki pukat ikan ditemukan terapung di Pantai Telong

PASIR PUTEH, 28 April-Mayat lelaki yang dilaporkan dihanyutkan ombak semasa memukat di Pantai Telong, Bachok, Kelantan pada 7 petang semalam telah ditemui petang tadi.Timbalan Pengarah Operasi Maritim Negeri Kelantan, Komander Maritim Khairun Dalilah Baharin berkata, mayat mangsa ditemukan pukul 3.20 petang tadi oleh anggota Agensi Penguatkuasaan Maritim Malaysia (Maritim Malaysia) yang membuat rondaan pesisir pantai pada jarak 1.4 kilometer dari lokasi kejadian.Katanya menerusi satu kenyataan berkata, anggota Maritim Malaysia mendapati terdapat objek berwarna hitam terapung pada jarak 10 meter daripada pesisir pantai.Anggota Maritim bertindak menarik objek berkenaan ke darat.Proses pengecaman dan pengesahan dibuat oleh adik mangsa, Muhammad Ashraf Mohd Azman, 24 tahun.Mayat mangsa diserahkan kepada pihak Polis bagi dibawa ke Hospital Raja Perempuan Zainab.Terdahulu,seorang lelaki Mohamad Azwan Mohd. Azman, 28 dikhuatiri lemas selepas dihanyutkan ombak besar ketika memukat ikan bersama rakan-rakannya di Pantai Telong, di sini semalam. Dalam kejadian semalam, mangsa dipercayai ditarik arus ombak sebelum dihanyutkan ke tengah laut.


Rumah Terbuka Malaysia Madani bukan pembaziran - Anwar

KUALA LUMPUR, 28 April- Datuk Seri Anwar Ibrahim menempelak dakwaan yang mengatakan bahawa penganjuran majlis Rumah Terbuka Malaysia MADANI sempena Aidilfitri di enam negeri sebagai pembaziran mahupun tindakan ‘menunggang agama’.Perdana Menteri berkata, program itu dianjurkan kerajaan sebagai usaha mendampingi dan menyantuni rakyat dan bukannya dilaksanakan atas kapasiti peribadi.Jelas beliau, mana-mana kerajaan akan menganjurkan majlis rumah terbuka."Ianya bukan pembaziran kerana kita beri makan kepada rakyat.

(Perdana Menteri, Datuk Seri Anwar Ibrahim / FOTO BERNAMA)

"Kalau buat atas kapasiti peribadi termasuk keluarga, wajarlah guna wang dari poket sendiri, tetapi ini anjuran kerajaan untuk rakyat dan perbelanjaan jauh lebih murah jika buat di Alor Setar berbanding di Putrajaya," katanya.Beliau berkata demikian kepada pemberita selepas menunaikan solat Jumaat di Masjid Jaminul Ehsan, Kampung Kubu Gajah di Sungai Buloh di sini yang turut dihadiri Menteri Besar Selangor Datuk Seri Amirudin Shari.


Malaysia rayu tambahan kuota 10,000 jemaah haji tahun ini

KUALA LUMPUR, 28 April- Jumlah keseluruhan jemaah Malaysia yang bakal menunaikan ibadah haji tahun ini masih belum dimuktamadkan.Jelas Pengerusi Lembaga Tabung Haji (TH), Tan Sri Azman Mokhtar ini memandangkan pengurus dana haji itu masih menunggu keputusan rayuan bagi tambahan 10,000 kuota haji.Rayuan kedua itu dibuat selepas kerajaan Arab Saudi meluluskan rayuan pertama membabitkan 350 kuota tambahan.Ini menjadikan, kuota jemaah haji terkini berjumlah 31,950 berbanding kuota asal sebanyak 31,600."21 Mei, jadi selalunya keputusan sebelum itu, berkenaan kuota tambahan, mungkin tahun lepas adalah lain sedikit, kerana tahun COVID lagi, masih saki baki, tahun ni kita rasa back to normal," katanya kepada pemberita selepas pengumuman agihan keuntungan TH bagi tahun kewangan 2022, di sini hari ini.

(Pengerusi Lembaga Tabung Haji, Tan Sri Azman Mokhtar)

Beliau berharap kuota tambahan dapat diluluskan bagi membolehkan lebih ramai umat Islam di negara ini menunaikan haji.Sementara itu jelasnya, penerbangan pertama membawa jemaah haji tahun ini, dijangka berlepas 21 Mei ini.


Buat aksi 'wheelie', remaja direman 3 hari

KOTA BHARU, 28 April- Mahkamah Majistret Kota Bharu mengeluarkan reman selama tiga hari terhadap seorang remaja berusia 17 tahun kerana menunggang motosikal secara berbahaya di Jalan Pasir Puteh, Peringat, di sini, baru-baru ini.Perintah reman itu dikeluarkan oleh Majistret, Mohammad Fitri Mokhtar bermula hari ini hingga 30 April bagi membantu siasatan mengikut Seksyen 42(1) Akta Pengangkutan Jalan (APJ) 1987.Bagaimanapun permohonan reman terhadap isterinya berusia 16 tahun yang juga pembonceng ditolak atas alasan hanya sebagai saksi pertuduhan dan perlu dibebaskan.

Pasangan remaja terbabit tiba di pekarangan Kompleks Mahkamah Kota Bharu pada pukul 9.50 pagi untuk permohonan perintah reman.Terdahulu, tular satu video yang memaparkan pasangan terbabit melakukan aksi 'wheelie' sebelum mereka tampil menyerah diri di Ibu Pejabat Polis Daerah (IPD) Kota Bharu, semalam.


Tidak perlu ragu arah kiblat masjid, surau di Selangor - MAIS

KUALA LUMPUR, 28 April- Majlis Agama Islam Selangor (MAIS) menegaskan masyarakat Islam tidak perlu meragui mengenai penentuan arah kiblat masjid dan surau di negeri Selangor.Pengerusinya, Tan Sri Abdul Aziz Mohd Yusof menerusi kenyataan memberitahu penentuan arah kiblat yang dilaksanakan Jabatan Mufti Negeri Selangor adalah selaras dengan keputusan Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia.Menurutnya, ini berhubung dengan had berpaling yang dibenarkan daripada arah kiblat yang menjelaskan bahawa arah mengadap kiblat merupakan perkara ijtihadi dan zanni.Penentuan had juga tidak melebihi tiga darjah bagi pesongan mihrab yang dibenarkan boleh dijadikan sebagai garis panduan dalam pembinaan masjid dan surau baharu.

(Tan Sri Abdul Aziz Mohd Yusof/Foto fail Bernama)

Beliau mengulas laporan akhbar tempatan berhubung 40 peratus arah kiblat Lembah Klang tersasar yang dilapor berdasarkan penyataan daripada Persatuan Ahli Falak Negeri Selangor, PAFNS.MAIS menegaskan tajuk laporan akhbar itu kurang tepat dan tidak menggambarkan perkara sebenar serta telah menimbulkan salah faham serta kekeliruan dalam kalangan masyarakat Islam khususnya di Selangor.


Ribut di Perlis, 39 rumah rosak

KUALA PERLIS, 28 April- Sebanyak 39 rumah rosak akibat bumbung diterbangkan angin serta dihempap pokok tumbang susulan kejadian angin kencang dan hujan lebat yang melanda Perlis, semalam. Tinjauan media di Kuala Perlis dan Simpang Empat mendapati 14 kawasan dikenal pasti terlibat sekitar Arau dan KangarAntara kawasan terlibat ialah Kampung Behor Mentalon, Kampung Sungai Berembang, Kampung Behor Masjid dan Kampung Chemumar. Selain itu, Kampung Padang Besar Selatan, Kampung Tok Kaya, Kampung Behor Mali, Kampung Titi Tok Bandar, Kampung Sungai Baru, Seriab, Simpang Empat, Tambun Tulang, Long Boh dan Kayang Ketua Pegawai Eksekutif Majlis Agama Islam dan Adat Istiadat Melayu Perlis (MAIPs), Mohd Nazim Mohd Noor memaklumkan, pihaknya kini sedang menyelaras serta mengemaskini anggaran sebenar kerosakan setiap rumah terlibat berdasarkan laporan polis yang diterima dan tinjauan ke setiap rumah terjejas."Kami di pihak MAIPs mengucapkan takziah kepada semua yang terlibat dan kami berharap semua pihak dapat sama-sama menyalurkan maklumat kepada kami dan juga agensi kerajaan lain agar bantuan dapat dilaksanakan segera," katanya kepada pemberita di sini.Sementara itu, Ahli Dewan Undangan Negeri (ADUN) Kuala Perlis, Abu Bakar Hamzah berkata selain rumah, gerai-gerai peniaga di pesisiran pantai Pulau Ketam, Kurung Tengar dan kawasan Sungai Berembang turut terjejas."Kerajaan negeri akan dibantu Jabatan Kebajikan Masyarakat (JKM), MAIPs dan beberapa agensi lain bagi membantu mangsa terlibat," katanya.Sebanyak enam buah rumah dari keseluruhan 39 buah yang terjejas akan diberikan bantuan oleh MAIPs berikutan kerosakan teruk yang dialami, manakala baki rumah terjejas akan diberikan bantuan oleh JKM Bagi membersihkan rumah yang dihempap pokok, Angkatan Pertahanan Awam (APM) turut menggerakkan anggota ke kawasan terjejas bagi memotong dan mengalih pokok tumbang.

(Tinjauan media di Kuala Perlis dan Simpang Empat mendapati 14 kawasan dikenal pasti terlibat sekitar Arau dan Kangar)


42 peserta 'Miss and Mister Celebrity International' di Melaka

MELAKA, 28 April- Melaka menjadi destinasi pilihan bagi program 'Miss and Mister Celebrity International 2023' selepas Kuala Lumpur.Ketua Menteri, Datuk Seri Ab Rauf Yusof berkata, kehadiran 42 peserta dari 30 negara itu memberi peluang kepada kerajaan negeri untuk mempromosikan sektor pelancongan negeri di peringkat antarabangsa."Meletakkan Melaka sebagai tempat untuk dipromosikan 'Miss and Mister Pageant Celebrity International 2023', jadi saya lihat salah satu langkah baik untuk mempromosikan Melaka sebagai destinasi pelancongan," katanya.Beliau berkata demikian selepas Majlis Meet and Greet Miss and Mister Celebrity International 2023 di Pekarangan Pejabat Pelancongan Negeri, Jonker Walk.Hadir sama, Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana, Datuk Rais Yasin dan Exco Pelancongan, Seni Warisan dan Budaya negeri, Datuk Abdul Razak Abdul Rahman.

(Ketua Menteri Melaka, Datuk Seri Ab Rauf Yusof)

Tambah beliau, kesemua 42 peserta juga dijangka turut hadir pada Rumah Terbuka Aidilfitri Kerajaan Negeri Melaka yang akan berlangsung esok di Pusat Dagangan Antarabangsa Melaka (MITC) di Ayer Keroh.


Kes demam denggi di Ipoh meningkat lebih 200%

IPOH, 28 April- Kes demam denggi di kawasan pentadbiran Majlis Bandaraya Ipoh (MBI) mencatatkan peningkatan sebanyak 265.9% atau 472 kes dilaporkan setakat 22 April lepas (Minggu Epid: 16/2023), berbanding 129 kes bagi tempoh sama tahun lepas.Datuk Bandar Ipoh, Datuk Rumaizi Baharin berkata, melalui Pelan Tindakan Pencegahan dan Kawalan Denggi di kawasan pentadbiran MBI serta aktiviti pencegahan dan kawalan dengan kerjasama daripada semua pihak, bilangan lokaliti wabak dapat dikurangkan dalam dua tempoh minggu lepas. Beliau berkata sehingga Rabu (26 April), terdapat lima lokaliti wabak iaitu Halaman Meru Permai dengan tiga kes yang dijangka tamat pada 6 Mei, Taman Maxwell (lapan kes, dijangka tamat 2 Mei), Kampung Baru Tambun (dua kes, dijangka tamat 1 Mei), Taman Kinta Mas (dua kes, dijangka tamat 2 Mei) dan Taman Camay (tiga kes, dijangka tamat 4 Mei).“Sementara lokaliti wabak tidak terkawal adalah di Halaman Ampang Mewah dengan 15 kes dan dijangka tamat 27 April, Kampung Dato’ Ahmad Said Tambahan 2 (tujuh kes, dijangka tamat 1 Mei), Taman Cempaka (tujuh kes, dijangka tamat 8 Mei) serta Kampung Manjoi (11 kes, dijangka tamat 8 Mei),” katanya ketika berucap pada Mesyuarat Penuh Majlis Bulan April 2023, di sini, hari ini.Rumaizi berkata, terdapat dua lokaliti hotspot di Taman Cahaya Bercham dengan 24 kes dan dijangka tamat pada 29 April, manakala di Taman Hillview dengan 12 kes serta dijangka tamat pada 1 Mei ini. Justeru, Rumaizi menasihatkan orang ramai agar meluangkan masa sekurang-kurangnya 10 minit setiap minggu untuk melakukan aktiviti pemeriksaan dan pemusnahan tempat pembiakan nyamuk Aedes di persekitaran kawasan kediaman masing-masing.

Sementara itu, Rumaizi pada sidang media berkata pihaknya mengambil maklum berkenaan rungutan orang ramai berkaitan panjut hiasan yang tidak menyala seperti yang dihebahkan di media sosial."Sebenarnya program panjut untuk tahun ini sekadar percubaan sebelum dilanjutkan pada tahun seterusnya kerana yang paling penting pesta panjut ini adalah untuk tahun hadapan sempena Tahun Melawat Perak 2024."Tahun ini jika ada kelemahan kita akan lihat bagaimana untuk menambah baik pengurusan panjut itu. Mungkin kita kena pastikan ada orang yang boleh menjaga dan mengawasi panjut hiasan itu bagi memastikan ia kekal hidup dan tidak terpadam," katanya. -BERNAMA


Jenazah Mael XPDC selamat dikebumikan

MUAR, 28 April- Jenazah vokalis kumpulan lagenda XPDC, Syed Ismail Syed Ibrahim atau Mael XPDC selamat dikebumikan.Allahyarham selamat dikebumikan di Tanah Perkuburan Islam Bakri Batu 6 di sini kira-kira pukul 11.00 pagi tadi.Suasana hiba menyelubungi kawasan tanah perkuburan yang dihadiri bukan sahaja ahli keluarga tetapi juga rakan artis dan peminat.Allahyarham, 55 tahun menghembuskan nafas terakhir kira-kira pukul 9.00 malam semalam di Hospital Pakar Sultanah Fatimah Muar selepas mengalami semput kronik.Khabar duka itu dikongsikan pengurus kumpulan itu yang hanya dikenali sebagai Bro Yazid di akaun Facebook peribadinya.Allahyarham Mael yang merupakan anak keenam daripada tujuh adik beradik meninggalkan lima orang anak.Antara lagu popular XPDC yang dinyanyikannya adalah Semangat Yang Hilang, C.I.N.T.A dan Aku Masih Di Sini .

(Antara lagu popular XPDC yang dinyanyikannya adalahSemangat Yang Hilang, C.I.N.T.A dan Aku Masih Di Sini)


Ops HRA 2023: JPJ Negeri Sembilan keluarkan 2,432 saman

SEREMBAN, 28 April- Sebanyak 863 notis kesalahan telah dikeluarkan oleh pihak Jabatan Pengangkutan Jalan (JPJ) Negeri Sembilan hasil pengesanan menerusi penggunaan dron dan kamera aksi pengawasan (EAC) sepanjang penguatkuasaan Ops Hari Raya Aidilfitri (HRA) 2023.Pengarah JPJ Negeri Sembilan, Hanif Yusabra Yusuf berkata, sepanjang penguatkuasaan bermula 18 April sehingga semalam, sebanyak 623 notis dikeluarkan hasil penggunaan dron manakala 240 menerusi penggunaan EAC.Beliau berkata, daripada jumlah notis kesalahan tersebut, 529 notis dikeluarkan kerana gagal mematuhi lampu isyarat merah manakala 132 notis lagi melibatkan kesalahan memotong barisan."Daripada segi peningkatan jumlah saman dan jugak kes, terdapat sedikit peningkatan. Namun begitu, kita boleh katakan bahawa jumlah kenderaan yang berada atas jalan raya pun meningkat, lebih banyak daripada tahun lepas."Boleh juga saya simpulkan di sini bahawa walaupun begitu, kita dapati pematuhan peraturan jalan raya dalam kalangan pemandu-pemandu ataupun pengguna jalan raya di Negeri Sembilan ini adalah sangat tinggi berbanding dengan saman dan juga jumlah kenderaan yang berada di musim perayaan ini," katanya.

(Pengarah JPJ Negeri Sembilan, Hanif Yusabra Yusuf)

Beliau berkata demikian ketika ditemui pemberita pada sidang media JPJ Negeri Sembilan.Pada operasi kali ini, JPJ Negeri Sembilan telah mengeluarkan sebanyak 2,432 saman ke atas 773 kesalahan yang dikesan sepanjang tempoh tersebut.


TH umum agihan keuntungan 3.10 peratus

KUALA LUMPUR, 28 April- Lembaga Tabung Haji (TH) mengumumkan agihan keuntungan 3.10 peratus bagi tahun kewangan 2022, kekal seperti tahun kewangan sebelumnya.Ia melibatkan jumlah agihan sebanyak RM2.65 bilion dan bakal memberi manfaat kepada lebih 8.7 juta pendeposit TH.Pengumuman agihan dibuat Menteri di Jabatan Perdana Menteri (Hal Ehwal Agama), Datuk Dr Mohd Nai'm Mokhtar.

Menurutnya, agihan keuntungan adalah kompetitif mengambil kira beberapa faktor. Antaranya kadar agihan yang lebih tinggi daripada purata kadar deposit tetap perbankan Islam bagi tempoh 12 bulan, iaitu 2.34 peratus serta zakat yang dilunaskan bagi pihak pendeposit."TH telah mencatat pendapatan kasar sebanyak RM3.85 bilion bagi tahun 2022, berbanding RM3.72 bilion pada tahun 2021. "Pendapatan pelaburan kekal berdaya tahan meskipun dalam ekonomi mencabar dan pasaran tidak menentu," katanya.

Beliau menyatakan demikian pada sidang media di Menara Tabung Haji, di sini hari ini.Tambahnya, pendeposit boleh menyemak amaun yang dikreditkan ke akaun masing-masing bermula 12 tengah hari esok.Urusniaga TH akan ditangguhkan sementara bermula 8 malam ini, sehingga 12 tengah hari esok bagi melancarkan urusan pengkreditan agihan keuntungan.


Himpunan Madani Kedah, 10,000 orang dijangka hadir

ALOR SETAR, 28 April- Himpunan Madani Kedah 2023 yang berlangsung di Dataran Stargate di sini petang ini dimulakan dengan forum melibatkan anak muda dan wanita untuk mereka membincangkan berkaitan dengan Madani.Perbincangan itu akan menyentuh mengenai penerapan konsep Madani.Pengarah Jawatankuasa Induk Himpunan Madani Kedah 2023, Datuk Zamri Yusuf berkata pada sebelah malam pula akan diadakan pidato daripada barisan pimpinan negeri dan pimpinan nasional khususnya pidato dari perdana menteri.Katanya, perdana menteri akan memberikan amanat secara langsung mengenai konsep Madani. "Kalau kita tengok empat hingga lima bulan ini banyak hal diutarakan oleh Anwar dan menteri lain tentang perubahan yang akan dibuat di Malaysia ini belum diterima masyarakat. Himpunan seperti ini di Kedah dijangka menghimpunkan 10,000 orang. Mesej kerajaan akan disampaikan kepada rakyat melalui perhimpunan ini," katanya kepada pemberita di sini.Pelbagai acara menarik disediakan termasuklah cabutan bertuah dan persembahan khas oleh penyanyi, Datuk Seri Siti Nurhaliza dan Datuk Amy Search. Himpunan Madani Kedah akan bermula pada pukul 5.00 petang hingga 11.00 malam.


Bandaraya Persahabatan, Ipoh dan Dalian bakal kerjasama

IPOH, 28 April- Bandaraya Persahabatan bakal dijalin antara bandaraya Ipoh dan bandaraya Dalian di China.Datuk Bandar Ipoh, Datuk Rumaizi Baharin berkata Ipoh menjadi bandaraya pilihan untuk menjalin kerjasama itu selain mengeratkan lagi persahabatan antara kedua-dua bandaraya.Beliau berkata kerjasama itu dilihat mampu melonjak tiga sektor utama di Perak sekaligus bersesuaian dengan Tahun Melawat Perak 2024."Banyak manfaat diperoleh menerusi kerjasama itu antaranya menerusi ekonomi, pendidikan pelaburan."Perbincangan lanjut akan diadakan bersama delegasi China pada 12 Mei ini bagi memperincikan mengenai kerjasama itu," katanya kepada pemberita di sini.


Kempen semak arah kiblat digerakkan seluruh Johor

BATU PAHAT, 28 April- Kempen menyemak arah kiblat akan digerakkan seluruh Johor bermula minggu depan.Exco Hal Ehwal Agama Islam Johor, Mohd Fared Mohd Khalid berkata fasa pertama melibatkan premis-premis kerajaan dan sekolah, di semua 10 daerah negeri itu.Kempen bagi memastikan arah kiblat di semua premis termasuk kiosk perniagaan tepat.Ia akan digerakkan jawatankuasa khas dianggotai pelbagai pihak termasuk Jabatan Agama Islam Johor."Permulaannya kita akan utamakan dulu premis-premis kerajaan dan juga sekolah-sekolah kita yang memang menjadi tempat tumpuan awam."Kemudian baru kita menyebar ke rumah persendirian termasuk rumah di kampung, taman ia mengambil masa panjang tapi tidak apa, biar ia jadi kesedaran," katanya di sini.

(Exco Hal Ehwal Agama Islam Johor, Mohd Fared Mohd Khalid)

Setakat ini, tiada lagi laporan diterima berhubung salah kiblat namun masyarakat disaran membuat semakan dan menghubungi jabatan agama jika terdapat kekeliruan.


KSM rangka dasar berhubung ekonomi gig

KUALA LUMPUR, 28 April- Satu dasar sedang dirangka bagi membolehkan pekerja ekonomi gig mendapat perlidungan sosial lebih menyeluruh.Ini terutama apabila jumlah pekerja sektor itu kian meningkat hingga mencecah hampir 1 juta pekerja.Menteri Sumber Manusia, V. Sivakumar menjelaskan dasar yang sedang dirangka itu bertujuan agar golongan tersebut tidak didiskriminasi.Selain kebajikan mereka terpelihara. "Jadi untuk golongan ini keselamatan sosial adalah sangat-sangat penting walaupun mereka boleh mencarum dalam Perkeso tetapi saya rasa itu tak memadai, perlu dilihat dalam konteks yang lebih besar sebab ini libatkan 1 juta pekerja negara kita."Kita perlu melihat bagaimanakah satu perlindungan untuk masa depan mereka terjamin," katanya.

Beliau ditemui selepas menjadi tetamu program terbitan RTM di Angkasapuri.


Tiga lelaki ditahan berhubung kes tembak

KOTA BHARU, 28 April- Tiga lelaki ditahan bagi membantu siasatan berhubung kes seorang lelaki cedera di bahagian kaki sebelah kanan akibat kesan tembakan di tali air Kampung Tepus, Gunong, Bachok, semalam.Ketua Polis Kelantan, Datuk Muhamad Zaki Harun berkata, kesemua lelaki terbabit ditahan pada pukul 1.20 hingga 2.00 petang, semalam."Siasatan awal mendapati dua lelaki yang ditangkap datang ke kawasan tali air terbabit untuk bermain judi manakala seorang lagi suspek hadir ke kawasan berkenaan bersama-sama tiga rakan sejenayah yang masih bebas untuk melakukan samun hasil perniagaan dan perjudian mangsa."Hasil semakan, mangsa dan semua tangkapan yang berusia lingkungan 23 hingga 28 tahun mempunyai rekod lampau berkaitan kes narkotik dan jenayah."Ujian saringan air kencing mendapati salah seorang tangkapan positif Methamphetamine."Siasatan pihak polis mendapati kesemua tangkapan dan mangsa mengenali antara satu sama lain."Kesemua tangkapan akan direman hari ini."Kes diklasifikasi di bawah Seksyen 307 Kanun Keseksaan dan 3 Akta Senjata Api (Penalti Lebih Berat)."Polis sedang giat mengesan tiga lagi suspek yang masih bebas."Orang ramai yang mempunyai maklumat berkaitan kejadian diminta tampil ke balai polis berhampiran untuk membantu siasatan," katanya menerusi kenyataan.


Erdogan alami radang perut, kesihatan makin baik

KUALA LUMPUR, 28 April- Perdana Menteri, Datuk Seri Anwar Ibrahim telah menghubungi Presiden Turkiye, Recep Tayyip Erdogan semalam untuk bertanya khabar mengenai perkembangan kesihatannya yang dipercayai mengalami radang perut. Melalui perkongsian di Facebook, Anwar berkata kesihatan Presiden Turkiye itu bertambah baik ketika ini. Anwar turut mendoakan kesihatan Presiden Turkiye itu agar terus diberi kekuatan dan kecergasan."Erdogan mengucapkan terima kasih kepada semua yang mendoakan kesihatan beliau," katanya.Terdahulu, Erdogan dipercayai tidak sihat semasa wawancara langsung di Ankara kerana mengalami radang perut yang juga dikenali sebagai gastroenteritis.


Rumah Terbuka Aidilfitri: Lebih 20,000 pengunjung hadir

ARAU, 28 April- Rumah Terbuka Aidilfitri yang dianjurkan Ahli Parlimen Arau, Datuk Seri Dr Shahidan Kassim mendapat sambutan menggalakkan.Pelbagai kaum hadir dan lebih 20,000 pengunjung memeriahkan sambutan tersebut.Shahidan berkata rumah terbuka yang dianjurkan terbuka kepada semua lapisan masyarakat tanpa mengira kaum, agama dan fahaman politik."Rumah terbuka itu dilaksanakan dengan semangat penuh harmoni."Menerusi majlis sebegini, rasa hormat menghormati antara satu sama lain dan amalan kunjung-mengunjungi yang menjadi tradisi dalam setiap perayaan dapat diperkukuhkan," katanya kepada pemberita di sini.


PM ucap takziah atas pemergian Mael XPDC

KUALA LUMPUR, 28 April- Perdana Menteri, Datuk Seri Anwar Ibrahim menzahirkan ucapan takziah kepada keluarga penyanyi kumpulan XPDC, Syed Ismail Syed Ibrahim atau Mael, yang meninggal dunia semalam.Menerusi catatan di Twitter pada Khamis, beliau berkata sebagai antara nama besar dalam industri seni, khabar duka itu pastikan meninggalkan dampak mendalam terhadap industri muzik rock tempatan.

"Saya utus takziah kepada keluarga Allahyarham saudara Syed Ismail yang menyahut panggilan Ilahi."Saya turut berduka dan mendoakan roh Allahyarham ditempatkan dalam kalangan mereka yang beriman dan beramal soleh," katanya di sini.

Berita berkaitan Mael XPDC meninggal dunia


Sultan Kedah berkenan berangkat ke Rumah Terbuka Malaysia Madani

KUALA LUMPUR, 28 April- Sultan Kedah, Sultan Sallehuddin Sultan Badlishah berkenan menghadiri majlis Rumah Terbuka Malaysia Madani yang akan berlangsung di Kedah, esok.Menurut Menteri Komunikasi dan Digital, Fahmi Fadzil keberangkatan baginda akan menambahkan lagi seri rumah terbuka itu."Kerajaan Persekutuan menjunjung kasih atas limpah perkenan Sultan Kedah berangkat hadir ke majlis tersebut."Kehadiran baginda pastinya memberikan peluang kepada rakyat negeri itu untuk meraikan Aidilfitri bersama-sama baginda," katanya menerusi kenyataan.Rumah terbuka anjuran kerajaan Persekutuan ini akan diadakan dari pukul 10.00 pagi hingga 2.00 petang di Hotel Raia, Alor Setar, Kedah.Acara berkenaan akan turut dihadiri Perdana Menteri, Datuk Seri Anwar Ibrahim.Penganjuran rumah terbuka itu akan diteruskan di lima lagi lokasi membabitkan Pulau Pinang, Negeri Sembilan, Kelantan, Terengganu dan berakhir di Selangor.


Ops HRA 2023: JPJ Terengganu keluarkan 1,234 saman

KUALA NERUS, 28 April- Jabatan Pengangkutan Jalan (JPJ) Terengganu mengeluarkan 1,234 saman atas pelbagai kesalahan sepanjang tempoh Ops Hari Raya Aidilfitri (HRA) 2023.Pengarahnya, Zulkarnain Yasin berkata saman tersebut dikeluarkan selepas pemeriksaan dijalankan ke atas 5,606 kenderaan sejak operasi itu bermula 18 April lalu.Katanya, pada musim perayaan ini juga pihaknya turut mengesan tindakan segelintir pengguna yang menggunakan nombor plat 'fancy' pada kenderaan mereka."Masing-masing cuba bergaya dengan nombor 'fancy' dan cermin gelap. Setakat ini, mereka yang dikesan akan dikenakan tindakan. Selain daripada saman, kita juga akan memberikan notis untuk arahan pemeriksaan kenderaan. Untuk kompaun RM300 maksimum dan jika kes dibawa ke mahkamah maksimum RM2,000," katanya kepada pemberita di sini.Beliau berkata menerusi operasi itu juga Lesen Kenderaan Motor (LKM) tamat tempoh mencatatkan kesalahan paling tinggi direkodkan dengan 323 kes.Ia diikuti dengan kesalahan tiada lesen memandu kompeten (CDL) dengan 313 kes, tiada perlindungan insurans 281 kes dan 108 kes melibatkan kesalahan nombor pendaftaran.Sebanyak 18 buah motosikal dan dua buah kereta juga telah disita sepanjang operasi itu.


Budak 10 tahun mati lemas ketika berkelah

(Operasi mencari dan menyelamat mangsa,Muhammad Yusuf Khairuddin, 10 tahun akhirnya ditemui/ Foto BOMBA)

BALING, 27 April- Kepulangan beraya sebuah keluarga dari Petaling Jaya ,Selangor ke kampung mereka di Baling, Kedah berakhir tragedi apabila salah seorang  ahli keluarga mereka lemas.Insiden itu melibatkan kematian Muhammad Yusuf Khairuddin, 10 tahun ketika dia berkelah bersama keluarganya di Loji Air Sungai Limau, Kupang, Baling.Ketua Polis Daerah Baling, Superintendan Shamsudin Mamat berkata, mayat mangsa ditemui di dasar sungai kira-kira 1.5 kilometer dari lokasi kali terakhir kanak-kanak itu dilihat.Menurutnya, anggotanya dari Ibu Pejabat Polis Daerah (IPD) Baling menerima panggilan berhubung kejadian itu pada jam 1.10 petang hari ini memaklumkan kanak-kanak terbabit disyaki lemas di lokasi kejadian.Kejadian berlaku ketika mangsa bersama tujuh ahli keluarga termasuk saudara mara sedang berkelah di tepi sungai itu kira-kira pukul 11 pagi.

(Lokasi yang membabitkan seorang kanak-kanak ditemukan lemas ketika mandi-manda di Sungai Limau, Kupang di Baling / Foto PDRM)

“Hasil siasatan mendapati ibu mangsa sedang menyuap makanan kepada tiga anak kecil manakala mangsa telah turun ke sungai untuk mandi bersama adik beradik yang lain.“Sedar akan mangsa hilang, ibunya mencarinya sebelum anak perempuannya berusia 13 tahun memberitahu melihat mangsa menuju ke arah saluran paip penyedut ban pasir.“Operasi pencarian dilakukan dengan bantuan pihak bomba dan mangsa ditemui di permukaan dasar,” katanya dalam kenyataan hari ini.Tambah Shamsudin, mayat mangsa dihantar ke Hospital Sultanah Bahiyah, Alor Setar untuk proses bedah siasat.


31 Buah rumah rosak di Perlis akibat ribut

ARAU, 27 April- Kejadian angin kencang dan hujan lebat yang melanda Perlis kira-kira jam 5.30 hingga 6.00 petang tadi dan sehingga 9.15 malam ini sebanyak 31 buah rumah rosak akibat bumbung diterbangkan angin.Sebanyak 11 kawasan dikenalpasti terlibat sekitar Arau dan Kangar iaitu Kampung Behor Mentalon, Kampung Sungai Berembang, Kampung Behor Masjid dan Kampung Chemumar.Selain itu, Kampung Padang Besar Selatan, Kampung Tok Kaya, Kampung Behor Mali, Kampung Titi Tok Bandar, Kampung Sungai Baru, Seriab dan Simpang Empat.

(Antara rumah yang rosak akibat ribut di Perlis)

Ketua Pegawai Eksekutif, Majlis Agama Islam dan Adat Istiadat Melayu Perlis (MAIPs), Mohd Nazim Mohd Noor memaklumkan, pihaknya telah turun ke lokasi terlibat dan kini sedang menyelaras serta mengemaskini anggaran sebenar kerosakan setiap rumah terlibat berdasarkan laporan dan tinjauan ke setiap rumah terjejas.Kejadian ini yang kedua ketika Aidilfitri dimana pada 23 April lalu sebanyak 23 buah rumah di 15 kampung terkesan dengan bencana ribut.Pihak MAIPs menyeru mangsa yang belum membuat laporan polis agar segera berbuat demikian bagi memudahkan penyaluran bantuan.


PM, Tok Mat salur bantuan kepada keluarga mangsa kebakaran

REMBAU, 27 April-Sebuah keluarga di Kampung Tanjung, Gadong menerima bantuan kewangan daripada Perdana Menteri, Datuk Seri Anwar Ibrahim dan Menteri Pertahanan, Datuk Seri Mohamad Hasan susulan kejadian kebakaran yang memusnahkan rumah pusaka berusia lebih 80 tahun, semalam.Bantuan diserahkan oleh Setiausaha Politik Perdana Menteri, Datuk Seri Shamsul Iskandar Md Akin dan Setiausaha Politik Menteri Pertahanan, Datuk Ton Zalani Mat Darus kepada keluarga Abd Rahaman Che Teh, 73 tahun yang diwakili anaknya, Muhammad Al-Hafiz, 35 tahun.Datuk Seri Shamsul Iskandar berkata, Perdana Menteri bersimpati dengan ujian yang menimpa keluarga itu selepas rumah pusaka yang didiami terbakar ketika warga emas itu bersama-sama 12 orang keluarganya terdiri daripada anak, cucu dan menantu berada dalam suasana Aidilfitri."Bagi pihak perdana menteri, saya sekali lagi merakamkan ucapan takziah kepada keluarga Hafiz, dan tentunya ini merupakan ujian yang berat." Saya telah bercakap dengan Menteri Besar, Datuk Seri Aminuddin Harun bagi membantu meringankan beban keluarga berkenaan", katanya ketika ditemui selepas melakukan tinjauan di rumah mangsa kebakaran di Rembau.Dalam pada itu, turut hadir menyampaikan bantuan adalah Setiausaha Politik Menteri Besar Negeri Sembilan, Nor Azman Mohamad.

(Bantuan diserahkan oleh Shamsul Iskandar dan Ton Zalani kepada keluarga Abd Rahaman, yang diwakili anaknya Muhammmad Al-Hafis (Foto BERNAMA)


Ops HRA 2023: JPJ keluar 542 notis saman

ARAU, 27 April-Sebanyak 542 notis saman dikeluarkan Jabatan Pengangkutan Jalan (JPJ) Perlis sepanjang Operasi Hari Raya Aidilfitri 2023 atau Ops HRA 2023 bermula 18 April lalu.Menurut Pengarah JPJ Perlis, Fatimah Mohamed Ali Piah, Kesalahan Teknikal dan Lesen Kenderaan Motor (LKM) Tamat antara saman tertinggi direkodkan dengan masing-masing 138 saman dan 100 saman.Menurutnya lagi, sebanyak 18 buah kenderaan disita atas pelbagai kesalahan.Tambahnya sebanyak 4,853 kenderaan telah diperiksa dengan 273 kenderaan diambil tindakan.Seramai 145 anggota penguat kuasa JPJ Perlis terlibat dengan Ops HRA 2023.

(JPJ Perlis melakukan Ops HRA 2023/FOTO RTM)


Kes COVID-19 masih terkawal di Negeri Sembilan

SEREMBAN, 27 April-Penularan kes COVID-19 di Negeri Sembilan masih terkawal dan orang ramai tidak perlu panik.Exco Kesihatan, Alam Sekitar, Koperasi dan Kepenggunaan Negeri Sembilan, Veerapan Superamaniam berkata orang ramai diingatkan untuk mengambil langkah berjaga-jaga dengan memakai pelitup separuh muka apabila berada di tempat-tempat yang sesak."Buat masa ini, kita nasihatkan agar memakai pelitup separuh muka sekiranya berada di tempat-tempat sesak seperti Kompleks beli-belah", katanya ketika ditemui RTM di Wisma Negeri di sini.Dalam pada itu, beliau turut memaklumkan pihaknya belum lagi menerima sebarang laporan berkaitan subvarian baharu BF.7 dan XBB1.6 di negeri berkenaan.


Tujuh paip bawah tanah bocor punca tanah runtuh di Akademi SPRM

KUALA LUMPUR, 27 April-Sekurang-kurangnya tujuh paip bawah tanah di Akademi Pencegahan Rasuah Malaysia didapati bocor.Timbalan Ketua Pengarah Kerja Raya (Sektor Infra), Datuk Zulkipli Nasri berkata, perkara itu hasil siasatan terperinci yang dilakukan Jabatan Kerja Raya (JKR) di lokasi kejadian berkenaan. Katanya lagi, keadaan itu menyebabkan berlaku pengaliran air hingga mengakibatkan berlaku tanah runtuh di kawasan itu.Zulkipli turut berkata ketika berlaku runtuhan, terdapat banyak yang keluar dipercayai dari paip yang dianggar berusia lebih 40 tahun itu."Indikator awal daripada pihak akademi juga memaklumkan bil air mereka meningkat", katanya kepada pemberita.Zulkipli turut memaklumkan butiran terperinci dan penyiasatan lanjut sedang dijalankan.Semalam, Menteri Kerja Raya, Datuk Seri Alexander Nanta Linggi berkata, hasil siasatan awal Bahagian Forensik Tanah Runtuh Cawangan Kejuruteraan Cerun mendapati wujud kebocoran kepada sistem perpaipan bekalan air di lokasi kejadian.

(kawasan tanah runtuh di Akedemi SPRM)


PM: Pastikan martabat TLDM terus dijulang, dihormati

KUALA LUMPUR, 27 April-Perdana Menteri Datuk Seri Anwar Ibrahim mahu martabat angkatan Tentera Laut Diraja Malaysia (TLDM) terus dijulang dan dihormati.Dalam ucapan sempena ulang tahun TLDM ke-89 hari ini, Anwar turut menzahirkan penghargaan kepada seluruh warga TLDM atas khidmat mereka dalam melindungi serta memelihara keselamatan perairan negara.“Selamat Hari Ulang Tahun TLDM Ke-89.Moga kebersamaan angkatan terus dijulang dan dihormati dalam mengangkat martabat seluruh warga TLDM di atas khidmat yang dicurahkan tatkala melindungi serta memelihara keselamatan perairan negara,” katanya menerusi catatan di Facebook.- BERNAMA


KKM galak pakai pelitup muka di sekolah

KUCHING, 27 April-Kementerian Kesihatan, KKM tidak akan mewajibkan pemakaian pelitup muka di sekolah, namun menggalakkan pemakaiannya.Menterinya, Dr Zaliha Mustafa berkata KKM sememangnya mengesyorkan pemakaian pelitup muka semasa di sekolah."Kita tidak memikirkan untuk mewajibkan (pelitup muka) tetapi menggalakkan."Kita akan berbincang dengan Menteri Pendidikan, Fadhlina Sidek bagi garis panduan yang akan kita berikan kepada ibu bapa dan kanak-kanmak di sekolah", katanya selepas mengadakan kunjungan hormat terhadap Premier Sarawak, Tan Sri Abang Johari Tun Openg di sini.Jelas Dr Zaliha, Kementerian Kesihatan sentiasa memantau situasi penularan Covid-19 di negara ini dan menegaskan, keadaan masih terkawal meskipun terdapat peningkatan kes. Garis panduan berhubung SOP membabitkan pelajar di sekolah, akan dikeluarkan sebelum sesi persekolahan bermula 2 Mei ini.


Tragedi Double Six: Sabah Air beroperasi secara tidak sah

KUALA LUMPUR, 27 April-Laporan Tribunal Bencana Australia mendapati syarikat penerbangan, Sabah Air yang mengendalikan pesawat yang terhempas dalam tragedi Double Six di Sabah beroperasi secara tidak sah. Kerajaan Australia mendedahkan laporan hasil siasatan oleh pasukan yang terdiri daripada pengeluar pesawat, Government Aircraft Factories (GAF) dan Jabatan Pengangkutan (DOT) Australia.Menurut laporan itu, Sabah Air telah mengemukakan draf manual pada penghujung 1975, namun tidak mendapat kelulusan daripada Jabatan Penerbangan Awam (CAD) ketika itu. Pasukan siasatan Australia juga mendapati CAD gagal memenuhi sepenuhnya obligasi mereka sebagai pihak yang bertanggungjawab memberikan kelulusan.Terdahulu, Pesuruhjaya Tinggi Australia ke Malaysia, Dr Justin Lee, melalui media sosialnya semalam berkata, rekod laporan oleh pihaknya itu dinyahklasifikasi dan boleh dilayari di laman web Arkib Negara Australia.Selari dengan dapatan laporan yang dikeluarkan oleh Kerajaan Malaysia, siasatan yang dijalankan Kerajaan Australia juga menunjukkan tiada unsur sabotaj, kebakaran atau letupan dalam tragedi itu, serta tiada bukti pesawat tersebut mengalami sebarang kerosakan.Tragedi yang dikenali Double Six itu mengorbankan Ketua Menteri Sabah pertama, Tun Mohammad Fuad Stephens, apabila pesawat GAF Nomad dinaiki beliau bersama rombongan beberapa anggota Kabinet negeri terhempas di perairan Sembulan.

(Laporan siasatan 'Double Six oleh kerajaan Australia)


JPJ keluarkan 14,514 notis, 500 motosikal disita

IPOH, 27 April-Sebanyak 51,039 buah motosikal telah diperiksa Jabatan Pengangkutan Jalan (JPJ) dalam Ops Bersepadu Hari Raya Aidilfitri (HRA) di seluruh negara setakat malam tadi. Pengarah Bahagian Penguatkuasa Ibu Pejabat JPJ, Datuk Lokman Jamaan berkata, daripada jumlah tersebut, 14-ribu 514 bilangan notis atas pelbagai kesalahan telah dikeluarkan di bawah Akta Pengangkutan Jalan 1987 (Akta 333).Pengarah Bahagian Penguatkuasa Ibu Pejabat JPJ, Datuk Lokman Jamaan berkata, daripada jumlah tersebut, 14,514 bilangan notis atas pelbagai kesalahan telah dikeluarkan di bawah Akta Pengangkutan Jalan 1987 (Akta 333).Operasi selama lapan hari bermula 18 April lalu melibatkan 291 lokasi Point Of Duty (POD) di seluruh negara. Jelas beliau, sebanyak 500 buah motosikal telah disita melibatkan kesalahan seperti tiada lesen memandu dan perlindungan insuran. Operasi selama lapan hari bermula 18 April lalu melibatkan 291 lokasi Point Of Duty (POD) di seluruh negara. Jelas beliau, sebanyak 500 buah motosikal telah disita melibatkan kesalahan seperti tiada lesen memandu dan perlindungan insuran. "Jadi fokus kita pada kali ini adalah untuk pemeriksaan dan advokasi kepada penunggang motosikal supaya mereka memathi peraturan jalan raya", katanya kepada pemberita pada sidang media Ops Bersepadu Hari Raya Aidilfitri di sini.Tambahnya, sebanyak 7,146 buah motosikal telah diperiksa di Perak sepanjang operasi dijalankan dan daripada jumlah itu sebanyak 1,313 diambil tindakan di bawah Akta 333.

(Pengarah Bahagian Penguatkuasa Ibu Pejabat JPJ, Datuk Lokman Jamaan)


TLDM sahkan 13 kapal tentera laut asing sertai LIMA'23

LUMUT, 27 April- Sejumlah 13 kapal tentera laut asing sudah mengesahkan penyertaan pada Pameran Antarabangsa Maritim dan Aeorangkasa 2023 (LIMA’23).Panglima Tentera Laut Diraja Malaysia, Laksamana Datuk Abdul Rahman Ayob berkata, pihaknya masih menunggu pengesahan dari dua lagi negara untuk terlibat dalam pameran yang dijadual berlangsung pada 23 hingga 27 Mei depan. "Sehingga kini, saya difahamkan 13 buah kapal tentera laut asing mengesahkan kehadiran."Manakala dua buah negara belum mengesahkan lagi penyertaan dan TLDM berharap mereka dapat menyertai pameran LIMA kali ini", katanya ketika ditemui pada sidang media sempena Istiadat Perbarisan Sambutan Ulang Tahun TLDM ke-89 di Padang Kawad KD Pelandok di sini.Kali terakhir pameran LIMA dianjurkan adalah pada 2019 sebelum dibatalkan pada 2021 akibat pandemik Covid-19. Sementara itu, Abdul Rahman Ayob memberitahu projek pembinaan Kapal Tempur Pesisir (LCS) dijangka bersambung semula, tiga bulan selepas kontrak tambahan keenam ditandatangani. Beliau juga berkata Kementerian Pertahanan sedang meneliti kontrak tersebut yang akan menyaksikan beberapa pindaan termasuk tempoh masa pelaksanaan projek selain kos yang diperlukan.Jelasnya lagi, perjanjian tersebut diharap dapat disiapkan dan ditandatanganisecepat mungkin."Jika perjanjian (kontrak) itu dimuktamadkan, kita berharap projek LCS dapat dimulakan semula secepat mungkin".Terdahulu Menteri Pertahanan Datuk Seri Mohamad Hasan berkata projek LCS tetap akan diteruskan dan kapal pertama dijangka beroperasi pada 2026.


Mat Libya meninggal dunia

KANGAR, 27 April- Mantan Ahli Jawatankuasa Fatwa Negeri Perlis, Datuk Ahmad Yusuf Amin atau lebih dikenali sebagai Ustaz Ahmad Jusoh@ Mat Libya meninggal dunia awal pagi tadi. Beliau dilahirkan pada tahun 1942 dan kini berusia 81 tahun. Beliau diperkenankan menjadi Ahli Majlis Mesyuarat Majlis Agama Islam dan Adat Istiadat Melayu Perlis (MAIPs) dan Ahli Jawatankuasa Fatwa Negeri Perlis sejak zaman pemerintahan Almarhum Tuanku Syed Putra Jamalullail. Allahyarham dikenali sebagai panglima dan pendakwah tersohor Perlis.Jenazah disolatkan di Masjid Tuanku Syed Putra selepas solat Asar dan akan dibawa ke Makam Diraja Lama Arau sejurus selesai solat jenazah untuk majlis pengebumian.

(Beliau dilahirkan pada tahun 1942 dan kini berusia 81 tahun)


Pertahan perairan negara, TLDM harus dilengkapi aset terkini

KUALA LUMPUR, 27 April- Landskap pertahanan negara yang berubah dan semakin mencabar menuntut agar pertahanan negara diperlengkapkan dengan sewajarnya.Panglima Tentera Laut Diraja Malaysia (TLDM), Laksamana Datuk Abdul Rahman Ayob berkata TLDM harus dibekalkan dengan aset terkini seiring tanggungjawab dalam memelihara kedaulatan dan keutuhan wilayah perairan negara.Asisten Ketua Staf Materiel, Laksamana Muda Satria Sarawak Jais memaklumkan perkara itu ketika menyampaikan perutusan pada perbarisan sempena sambutan Ulang Tahun TLDM ke-89 mewakili Panglima Tentera Laut di Kapal Diraja (KD) Sri Gombak, Kuala Lumpur."Melihat kepada cabaran dan kebimbangan ini, TLDM dan Kementerian Pertahanan sedang giat berusaha untuk memperkasakan keupayaan dan meningkatkan infrastruktur dengan memastikan Projek Littoral Combat Ship (LCS) diteruskan dengan segera mengikut perancangan yang telah disusun semula sepertimana yang telah diumumkan menteri pertahanan," kata Satria dalam ucapannya.

Tambahnya, TLDM juga memberi keutamaan kepada rancangan perolehan aset bagi menggantikan kapal TLDM yang usang dengan memberi fokus utama dalam perolehan Kapal Misi Littoral (LMS) kumpulan kedua seperti yang diluluskan dalam Pembentangan Bajet 2023.Mengikut perancangan Kapal Tempur Littoral (LCS) pertama dijangka beroperasi pada 2026 manakala LMS kumpulan kedua pada 2027.Sementara itu, TLDM melaksanakan program baik pulih kapal sementara menunggu penggantian aset baharu melalui inisiatif keusangan dan pengupayaan semula.Terdahulu, 191 individu terdiri daripada 40 pegawai dan 151 anggota lain-lain pangkat menyempurnakan istiadat perbarisan sambutan Ulang Tahun TLDM ke-89 di KD Sri Gombak, pagi tadi.Perbarisan berkonsepkan statik itu menekankan aspek keselamatan dan mempamerkan kesiagaan warga TLDM.


Tujuh cedera nahas babitkan dua kenderaan

SETIU, 27 April- Tujuh individu cedera dalam satu kemalangan membabitkan dua buah kenderaan bertembung di KM72 Jalan Kampung Saujana menghala ke Kampung Fikri, Setiu.Kejadian yang berlaku pada pukul 9.45 pagi tadi melibatkan dua kenderaan jenis Proton Persona dan Honda Civic masing-masing membawa empat dan tiga orang penumpang.Ketua Polis Daerah Setiu, Deputi Superintenden, Affandi Hussin berkata insiden itu berpunca apabila kenderaan Honda Civic yang dipandu Muhammad Syamil Khairul Ihsam hilang kawalan dan merempuh kenderaan milik Mohd Redzuan Aisha, 47 tahun.Kesemua pemandu dan penumpang dilaporkan mengalami kecederaan akibat perlanggaran itu."Empat individu yang menaiki Honda Civic termasuk pemandu, Muhammad Syamil Khairul Ihsam patah paha kiri manakala penumpang yang merupakan pelajar Universiti Sultan Zainal Abidin (UniSZA) iaitu Muhammad Izzat Abdul Rohim dan Hafiz Azizi Harun cedera pada bahagian kepala.Seorang lagi, Syed Muhammad Fitri Syed Ahmad Yani turut cedera pada bahagian kepala dan terpaksa ditidurkan.Sementara itu, pemandu dan dua penumpang kenderaan Proton Persona dan pemandu Proton Persona iaitu Mohd Redzuan Aisha, 47 tahun, Saliha Hasan, 38 tahun serta Nurul Fatihah Mohd Redzuan, 6 tahun turut mengalami kecederaan," menurut kenyataan rasmi polis.Kesemua mangsa dibawa ke Unit Kecemasan Hospital Setiu untuk rawatan lanjut.Kes disiasat dibawah Seksyen 43 (1) Akta Pengangkutan Jalan (APJ) 1987.


KKDW fokus baik pulih dan bina baharu rumah uzur di Kedah

BALING, 27 April-Kementerian Kemajuan Desa dan Wilayah (KKDW) akan memberi tumpuan untuk membina rumah baharu serta menggantikan rumah uzur di Kedah dalam usaha menyediakan kediaman lebih selesa untuk rakyat di negeri itu.Timbalan Perdana Menteri, Datuk Seri Dr Ahmad Zahid Hamidi berkata beberapa kawasan penempatan yang mempunyai rumah daif dan rumah uzur bawah tanggungjawab KKDW telah dikenal pasti, namun kementerian masih menunggu senarai lengkap dari Lembaga Kemajuan Wilayah Kedah, KEDA.“Kita telah ada (jumlah rumah daif dan uzur di Kedah) tetapi jumlah ini mungkin tidak lengkap sebab kita hanya mengikut senarai eKasih.“Sehubungan itu kita masih menunggu senarai lengkap untuk mengetahui jumlah sebenar yang memerlukan bantuan pembaikan (rumah) ataupun membina baharu ini,” katanya.Beliau yang juga Menteri Kemajuan Desa dan Wilayah bercakap kepada pemberita selepas Program Tinjauan Mesra di Desa KEDA Sadek, Baling, Kedah. Ahmad Zahid berkata tumpuan juga diberikan di daerah Baling berikutan kawasan itu kerap dilanda banjir. KKDW melalui KEDA juga telah membina lapan unit rumah berkembar Program Penempatan Rakyat Termiskin (PPRT) di penempatan Desa KEDA Sadek pada tahun lalu, melibatkan peruntukan RM528,000

(Timbalan Perdana Menteri, Datuk Seri Dr Ahmad Zahid Hamidi)


Rumah Terbuka Malaysia Madani santuni rakyat Kedah

ALOR SETAR, 27 April-Majlis Rumah Terbuka Malaysia Madani yang akan diadakan di Kedah Sabtu ini menunjukkan hubungan baik kerajaan negeri dan Persekutuan.Selain itu, ia juga sebagai penghormatan kepada rakyat negeri itu meski ditadbir oleh pembangkang.Pengerusi Bersama Majlis Pimpinan Perpaduan Negeri Kedah, Datuk Wira Mahfuz Omar berkata penganjuran Rumah terbuka di negeri berkenaan dijangka menerima sambutan luar biasa daripada rakyat."ini peluang keemasan untuk rakyat negeri Kedah.Bagi saya, tidak timbul soal pembaziran bagi kerana sekiranya rakyat Kedah ingin ke Rumah Terbuka di Seri Perdana, mereka terpaksa mengeluarkan kos besar. "Kali ini Perdana Menteri dan jemaah menteri mengeluarkan kos untuk ke Kedah. Jadi saya harap masyarakat Kedah akan beramai-ramai hadir meraikan rumah terbuka ini", katanya kepada RTM selepas menjadi tetamu di Konti Radio Kedahfm di sini.Sementara itu, Ahli Dewan Undangan Negeri (ADUN) Pengkalan Kundor, Datuk Dr Ismail Salleh mengucapkan terima kasih kerana memilih Kedah untuk sambutan berkenaan selain mengalu-alukan kehadiran semua rakyat bagi memeriahkan lagi majlis berkenaan."Selain meraikan hari kemenangan kita, ini juga adalah peluang terbaik buat rakyat bagi berjumpa pimpinan utama negara", katanya.Rumah Terbuka Malaysia MADANI Bersama Perdana Menteri bermula di Kedah pada Sabtu ini bertempat di Hotel Raia Alor Setar dari 10 pagi hingga 2 petang.Penganjuran rumah terbuka itu akan diteruskan di lima lagi lokasi membabitkan Pulau Pinang, Kelantan, Terengganu dan berakhir di Selangor.

(Pengerusi Bersama Gabungan Parti Perpaduan Negeri Kedah, Datuk Wira Mahfuz Omar)


Gempa sederhana landa Kepulauan Ryukyu, Jepun

PETALING JAYA, 27 April- Gempa bumi berukuran 5.4 pada skala Richter dikesan berlaku di Kepulauan Ryukyu Jepun pada pukul 3.43 petang.Jabatan Meteorologi Malaysia (MetMalaysia) dalam kenyataan memaklumkan gempa itu berlaku pada jarak 95 kilometer (km) Timur dari Naha, Jepun dengan kedalaman 10km.Bagaimanapun, penilaian awal gempa berkenaan tidak membawa ancaman tsunami kepada Malaysia.

(Gempa bumi berukuran 5.4 pada skala Richter dikesan berlaku di Kepulauan Ryukyu Jepun/MetMalaysia)


30 rakyat Malaysia dari Sudan tiba esok

KUALA LUMPUR, 27 April- Seramai 30 rakyat Malaysia selamat tiba di Jeddah dari Pelabuhan Sudan, akan pulang ke tanah air esok menggunakan penerbangan Saudia SV834.Menurut Kementerian Luar, mereka dijangka tiba di Kompleks Bunga Raya Lapangan Terbang Antarabangsa Kuala Lumpur (KLIA) pada pukul 3.55 petang.Terdahulu, mereka selamat tiba di Pangkalan Tentera Laut Raja Faisal di Jeddah selepas menempuh perjalanan hampir sembilan jam dari Pelabuhan Sudan.Mereka tiba dalam kumpulan 194 orang yang dibawa keluar melalui kapal H.M.S Abha, Tentera Laut Arab Saudi.Turut bersama rakyat Malaysia dalam kapal tentera Arab Saudi ini adalah 22 rakyat negara lain yang dibawa keluar oleh kedutaan Besar Malaysia di Khartoum, terdiri daripada dua warga Amerika Syarikat, enam warga Kemboja, 14 warga Singapura dan masing-masing seorang warga Filipina, Palestin, Sudan dan Thailand.Sementara itu, kerajaan menyatakan penghargaan ikhlas kepada kerajaan Arab Saudi dan kerajaan Emiriah Arab Bersatu (UAE) kerana menjayakan proses pemindahan."Kerajaan juga menjunjung kasih kepada Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah yang terus menzahirkan keprihatinan terhadap keselamatan rakyat Malaysia di Sudan. "Baginda telah menghubungi Presiden UAE bagi membantu operasi membawa keluar rakyat Malaysia dari Sudan. Kejayaan operasi turut dibantu melalui penglibatan Perdana Menteri, Datuk Seri Anwar Ibrahim."Perdana menteri telah menghubungi sendiri kepimpinan Sudan bagi mendapatkan laluan keselamatan rakyat Malaysia sewaktu perjalanan sejauh 1,233 kilometer dilakukan dari Khartoum ke Pelabuhan Sudan," katanya menerusi kenyataan.Media sebelum ini melaporkan, pertempuran antara Angkatan Bersenjata Sudan (SAF) dan Pasukan Sokongan Pantas (RSF) menyaksikan Sudan terus bergolak sehingga mencetuskan krisis kemanusiaan dan memerangkap jutaan rakyat di negara itu tanpa akses kepada perkhidmatan asas.


JKDM berjaya mematahkan empat kes seludup diesel di Kedah, Perlis

PUTRAJAYA, 27 April- Jabatan Kastam Diraja Malaysia (JKDM) berjaya mematahkan empat kes penyeludupan minyak diesel di Kedah dan Perlis sehingga Mac 2023.

Ini meliputi tiga kes di Perlis dengan jumlah rampasan sebanyak 4,340 liter diesel bernilai lebih RM9,000.00.Manakala di Kedah sebanyak satu kes dengan jumlah rampasan 83,000 diesel bernilai lebih RM209,000.00.

(JKDM berjaya mematahkan empat kes penyeludupan minyak diesel di Kedah dan Perlis sehingga Mac 2023/Foto fail)

Melalui kenyataan, JKDM memaklumkan pihaknya akan terus bekerjasama erat dengan Kastam Thailand dalam mengekang aktiviti penyeludupan minyak diesel ke negara jiran.Kementerian Perdagangan Dalam Negeri dan Kos Sara Hidup Negeri Perlis juga telah mengeluarkan larangan bagi pengisian minyak diesel dan petrol bersubsidi bagi kenderaan berpendaftaran Thailand.JKDM telah memperketatkan keperluan dokumen yang lengkap terutamanya kes-kes lori yang mengeksport minyak itu. Dalam pada itu, JKDM sedang dalam rangka menyiapkan prosedur operasi standard (SOP) operasi bersama Kastam Thailand supaya lebih tersusun dan terancang berdasarkan maklumat risikan dan pemantauan.


Hari TLDM ke-89, program lawat kapal perang terima sambutan

GEORGE TOWN, 27 April- Dua buah kapal perang milik Tentera Laut Diraja Malaysia (TLDM) dibuka untuk lawatan kepada orang ramai bersempena Hari TLDM ke-89, bermula hari ini. Swettenham Pier Cruise Terminal dipilih sebagai lokasi penganjuran, berlangsung selama dua hari sehingga Jumaat.Ia dibuka bermula pukul 9.00 pagi hingga 5.00 petang, terbuka kepada warga tempatan sahaja dan tiada sebarang caj dikenakan.Pegawai Laksana KD Mahamiru, Leftenan Mohd Fauzi Ahmad berkata program itu memberi ruang dan pengalaman kepada masyarakat awam untuk melihat dengan lebih dekat aset-aset ketenteraan yang sedia ada."KD Mahamiru dan KD Samudera berada di Swettenham Pier, Pulau Pinang untuk memberi peluang kepada warga negeri khususnya untuk mendekati dan melihat sendiri bagaimana kapal-kapal perang TLDM melaksanakan operasi dan juga apa yang terdapat dalam kapal TLDM," kata Mohd Fauzi kepada pemberita RTM hari ini, di sini.

(Pegawai Laksana KD Mahamiru, Leftenan Mohd Fauzi Ahmad ditemui pemberita pada programberkenaan di Swettenham Pier Cruise Terminal)

Sementara itu, rata-rata pengunjung yang ditemui menzahirkan perasaan teruja dan seronok kerana berkesempatan menaiki kapal perang ini."Saya rasa teruja, boleh naik kapal perang TLDM ini buat kali pertama," kata Ismail Hashim kepada pemberita."Memang seronok sangat, teruja kerana dapat pertama kali menaiki kapal perang ini. Kita dapat lihat senjata yang TLDM guna seperti meriam dan senapang. Ini kira macam eksklusif lah, dapat tengok aset ketenteraan ini," jelas Yusof Hashim.


18 Kes kemalangan maut direkodkan di Johor, minggu pertama Aidilfitri

JOHOR BAHRU, 27 April- Sebanyak 18 kes kemalangan maut direkodkan di Johor menerusi Ops Selamat 20 bagi minggu pertama Aidilfitri setakat ini.Ia meningkat satu kes atau 5.88 peratus berbanding, tempoh sama, pada Ops Selamat sebelumnya.Ketua Polis Johor, Datuk Kamarul Zaman Mamat berkata, bagaimanapun, jumlah kemalangan dalam tempoh seminggu ini turun daripada 1,584 kes berbanding 1,603 kes tahun lalu. Jumlah tersebut berkurangan sebanyak 19 kes atau 1.19 peratus. Sementara itu, sebanyak 2,910 saman dikeluarkan melibatkan pelbagai kesalahan, dengan 132 individu ditangkap. Kes disiasat mengikut Seksyen 42(1), Seksyen 45A (1) dan Seksyen 108 Akta Pengangkutan Jalan 1987 serta Seksyen 15(1)(A) Akta Dadah Berbahaya 1952.

(Ketua Polis Johor, Datuk Kamarul Zaman Mamat/BERNAMA)


LUAS berjaya tangani pencemaran bau di Sungai Gong

KUALA LUMPUR, 27 April- Satu pencemaran bau melibatkan bahan diesel di Sungai Gong berjaya ditangani Lembaga Urus Air Selangor (LUAS).Tindakan kawalan dan pencegahan turut dilakukan menerusi kerja-kerja penyemburan menggunakan rawatan biologikal, agar tiada sebarang implikasi wujud terhadap sungai berkenaan.Exco Pelancongan dan Alam Sekitar Negeri Selangor, Hee Loy Sian berkata pencemaran melibatkan bahan seakan diesel dengan kadar satu tan itu berjaya dikenal pasti Skuad Pantas LUAS kira-kira pukul 1.30 petang semalam."Siasatan segera telah dilaksana dan menemukan sebuah jentera pengorek kira-kira 150 meter dari tebing Sungai Gong dan berhampiran sebuah premis kilang.Jentera tersebut dikenal pasti telah digunakan dalam urusan kerja pemasangan gabion secara haram selain tidak mengikut spesifikasi yang telah ditetapkan," kata Loy Sian dalam satu kenyataan.Selain itu, LUAS turut mengeluarkan arahan pemindahan jentera berat itu susulan berpotensi menyebabkan pencemaran dan gangguan operasi Loji Rawatan Air (LRA) utama negeri.Kertas siasatan dibuka di bawah Seksyen 59 (1)(b) Enakmen LUAS 1999 berhubung kesalahan menjalankan aktiviti kemasukan atau pelepasan bahan pencemar tanpa lesen LUAS.

Dalam masa sama, LUAS akan menjalankan tindakan susulan penguatkuasaan bagi pematuhan lesen lain yang berkaitan terhadap premis berkenaan.


PLUS buka dua lorong kecemasan atasi kesesakan

KUALA LUMPUR, 27 April- Syarikat konsesi PLUS Malaysia Berhad (PLUS) memaklumkan lorong kecemasan akan dibuka sementara di laluan tertentu susulan jangkaan trafik meningkat hujung minggu ini.Menerusi kenyataan, PLUS memaklumkan ‘SmartLane’ telah diaktifkan di dua laluan di Lebuhraya Utara-Selatan menghala ke utara."Ia membabitkan persimpangan Port Dickson hingga persimpangan Seremban dan persimpangan Senai Utara hingga persimpangan Kulai."Pengguna lebuh raya dibenar memasuki dan memandu di laluan kecemasan sebelum diarah masuk semula ke laluan utama lebuh raya bagi meneruskan perjalanan."Bagaimanapun, pengguna dilarang menggunakan bahu jalan atau laluan kecemasan di lokasi lain di mana tiada laluan ‘SmartLane’ diaktifkan," katanya.


RM100,000 ganti bumbung Pasar Besar Melaka

BACHANG, 27 April-Lebih RM100,000 diperuntukan Majlis Bandaraya Melaka Bersejarah (MBMB) bagi kerja-kerja pembaikan dan penggantian bumbung Pasar Besar Melaka yang rosak berikutan keadaan cuaca dan angin yang kuat.Menurut Exco Kanan Kerajaan Tempatan Melaka, Datuk Rais Yasin, pihak MBMB akan menggantikan bumbung lama dengan bumbung jenis “Transparent Polycarbonate” dan dijangka siap sepenuhnya pada 2 Mei depan.Bagaimanapun, buat sementara waktu MBMB mengambil inisiatif meletakkan bumbung sementara jenis “Metal Deck” bagi membolehkan pasar berkenaan dapat beroperasi seperti biasa."Saya juga minta agar pihak MBMB melihat apa yang boleh diperbaiki agar peniaga dapat berniaga dalam keadaan selesa"."Pada masa sama juga berasa selesa ketika mengunjungi pasar berkenaan", katanya kepada pemberita selepas mengadakan lawatan ke Pasar Besar MBMB di sini.Hadir sama,Datuk Bandar MBMB, Datuk Shadan Othman.

(Exco Kanan Kerajaan Tempatan Melaka, Datuk Rais Yasin mengadakan lawatan diPasar Besar Melaka/Foto FB MBMB.Official)


CIQ: JKR Johor laksana kerja pembersihan

JOHOR BAHRU, 27 April-Jabatan Kerja Raya Johor (JKR)telah diminta bagi melakukan kerja pembersihan pada kadar segera di Kompleks Kastam, Imigresen dan Kuarantin, Bangunan Sultan Iskandar di sini.Menteri Besar Johor, Datuk Onn Hafiz Ghazi berkata tindakan tersebut berikutan aduan yang diterima pihaknya berhubung pencemaran bau yang dipercayai berpunca daripada air sinki yang tersumbat."Syukur alhamdulillah, hari ini kerja-kerja pembersihan telah dimulakan. InsyaAllah kerajaan negeri mendengar dan memahami keluhan yang dialami oleh setiap pengguna dan akan terus mengambil tindakan demi keselesaan dan keselamatan rakyat", katanya menerusi satu hantaran di Facebooknya hari ini.Katanya lagi, kerajaan negeri akan bekerjasama dengan kerajaan Persekutuan bagi menyelenggara dan memperbaiki sistem sedia ada di Kompleks tersebut."InsyaAllah, Kerajaan Negeri dengan kerjasama Kerajaan Persekutuan akan terus berusaha menyelenggara dan memperbaiki lagi sistem sedia ada," katanya di Facebook.

(Kerja-kerja pembersihan di CIQ Sultan Iskandar, Johor Bahru/Foto onnhafizghazi)


Kurangkan minuman manis, kafein ketika cuaca panas

KUALA LUMPUR, 27 April- Orang ramai dinasihat mengurangkan pengambilan minuman manis dan berkafein sebaliknya menggandakan pengambilan air kosong berikutan cuaca panas yang agak tinggi sejak kebelakangan ini.Pengarah Kesihatan Negeri Terengganu, Datuk Dr. Kasemani Embong berkata ia bagi mengelak berlakunya masalah kesihatan terutama kepada golongan berisiko. "Bayi, kanak-kanak berusia 5 tahun ke bawah, ibu hamil serta yang sedang menyusukan bayi dan pesakit kronik merupakan antara golongan yang berisiko. "Orang ramai dinasihat mengurangkan aktiviti di luar rumah supaya tidak terlalu terdedah dengan panas matahari."Jika mahu melakukan sebarang aktiviti luar, orang ramai dinasihat melakukannya di waktu yang sesuai," katanya kepada pemberita di sini.


Juadah Rumah Terbuka Malaysia Madani, libatkan peniaga tempatan

KUALA LUMPUR, 27 April- Penyediaan juadah Rumah Terbuka Malaysia Madani di Kedah melibatkan peniaga tempatan.Timbalan Ketua Setiausaha (Pengurusan) Kementerian Dalam Negeri, Wan Husbi Wan Mohd berkata usaha itu bagi mempromosi makanan tradisional sekaligus memperkasakan perniagaan Perusahaan Kecil dan Sederhana (PKS). "Apabila kita sebut sambutan atau rumah terbuka hari raya sudah tentunya menyediakan pelbagai juadah dan melibatkan pengusaha tempatan sekitar Kedah untuk bersama-sama dengan kerajaan menjayakan program ini," katanya ketika ditemui pemberita di sini.Tambahnya, satu jawatankuasa ditubuhkan untuk memantau dan menjaga kualiti makanan agar bersih dan selamat. Sebanyak 14 kategori juadah disediakan dalam Majlis Rumah Terbuka Malaysia Madani di Hotel Raia Alor Setar, Kedah.


Empat lelaki mengaku tidak bersalah halang, cederakan polis

KULAI, 27 April- Empat lelaki berumur 23 hingga 40 tahun mengaku bersalah di Mahkamah Majistret Pontian atas pertuduhan menghalang tugas dan mencederakan seorang anggota polis di sini, 22 April lalu.Pengakuan dibuat di hadapan Majistret Nur Azzuin Abdul Malik.Mengikut pertuduhan, Khalid Khamis, Mohamed Efendi Mohamed Said dan Muhammad Fazli Mohamed Said dituduh secara bersama-sama menggunakan kekerasan, menghalang tugas Lans Koperal Muhammad Hasrull Mohd Namiri.Insiden berlaku pada pukul 3.00 pagi di Kilometer 7, Jalan Kulai menghala Kota Tinggi.Manakala Mohamad Haikal Ab Karim dituduh dengan sengaja mencederakan penjawat awam terlibat menggunakan kaki dan tangan pada waktu dan lokasi sama.Pendakwaan dikemukakan mengikut Seksyen 353 dan 323 Kanun Keseksaan.Kesemua tertuduh tidak diwakili peguam dan kes dikendalikan Pegawai Pendakwa Raya, Nurezzati Zain.Tiga daripada tertuduh dibenar ikat jamin RM2,000, manakala Mohamad Haikal dijamin RM1,500.Hukuman bagi kesemua tertuduh akan dijalankan di Mahkamah Majistret Kulai pada 30 April ini.

(Hukuman bagi kesemua tertuduh akan dijalankan di Mahkamah Majistret Kulai pada 30 April ini)


25,000 orang dijangka hadir Rumah Terbuka Malaysia Madani

KUALA LUMPUR, 27 April- Seramai 25,000 orang dijangka hadir memeriahkan Majlis Rumah Terbuka Malaysia Madani bersama Perdana Menteri, Datuk Seri Anwar Ibrahim di Kedah pada 29 April ini. Timbalan Ketua Setiausaha (Pengurusan) Kementerian Dalam Negeri, Wan Husbi Wan Mohd berkata pelbagai aktiviti menarik kepada pengunjung disediakan dalam program nasional itu meliputi pemberian duit raya dan persembahan Polis Diraja Malaysia (PDRM). Selain itu, penganjuran luar dari Putrajaya itu memberi peluang kepada perdana menteri untuk menyantuni rakyat Kedah secara menyeluruh. "Inilah peluang rakyat jelata bersama-sama Perdana Menteri, Datuk Seri Anwar Ibrahim. Kalau mengikut aturcaranya, perdana menteri menyantuni rakyat yang hadir dan majlis ini diharap dapat membantu rakyat dalam memahami secara keseluruhannya konsep Malaysia Madani," kata Wan Husbi dalam Rancangan Selamat Pagi Malaysia di Angkasapuri, hari ini.Sebanyak 14 kategori juadah disediakan dalam Majlis Rumah Terbuka Malaysia Madani di Hotel Raia Alor Setar, Kedah dari pukul 10.00 pagi hingga 2.00 petang. Dari segi keselamatan, PDRM akan ditempatkan sekitar kawasan itu agar program tersebut berjalan dengan lancar.


Bengkel kereta terbakar, lelaki Pakistan maut

SHAH ALAM, 27 April- Seorang pekerja bengkel warga Pakistan maut dalam satu kebakaran di sebuah bangunan bengkel kereta di sini, pagi tadi.Menurut Pemangku Ketua Polis Daerah Shah Alam, Superintenden Ramsay Anak Embol pihaknya menerima laporan daripada orang awam berkenaan kebakaran di sebuah bengkel kereta pada pukul 5.56 pagi. "Bangunan bengkel tersebut merupakan bangunan dua tingkat."Mangsa dipercayai tidak dapat menyelamatkan diri dan ditemukan di tangga bangunan berkenaan."Kedua-dua belah kaki mangsa melecur."Mayat dihantar ke Hospital Tengku Ampuan Rahimah, Klang untuk bedah siasat," katanya menerusi kenyataan.Tambahnya, bangunan tersebut musnah sepenuhnya.Siasatan masih dijalankan berhubung punca kejadian.


Remaja perempuan mati lemas di Lata Cengkah

(Mangsa, Nor Alia Farhana Mat Zaid)

KEMAMAN, 26 April- Seorang remaja perempuan ditemui lemas ketika sedang melakukan aktiviti mandi-manda bersama bapa saudara serta lima sepupu dalam kejadian di Jeram Lata Cengkah, Kampung Hulu Seladang, Setiu, Terengganu tengahari tadi. Dalam kejadian kira-kira pukul 12.15 tengahari, mangsa Nor Alia Farhana Mat Zaid, 20, dipercayai hilang selepas terjerlus dan tenggelam ketika sedang mandi bersama lima sepupunya, manakala ke semua sepupu berjaya menyelamatkan diri. Mangsa merupakan bekas pelajar di Sekolah Menengah Seri Bandi, Kemaman datang ke tempat tersebut untuk beriadah dan mandi-manda sempena cuti perayaan Aidilfitri. Menurut bapa saudaranya, Kamarudin Mat Noor, 61, mereka tiba di Lata Cengkah sekitar pukul 12.00 tengahari sebelum memulakan aktiviti riadah. Katanya, ketika sedang mandi-manda, secara tiba-tiba beliau melihat anak saudaranya terjerlus ke kawasan dalam sebelum tenggelam ke dasar dan tidak timbul. Sementara itu, Ketua Polis Daerah Setiu, DSP Affandi Hussin berkata, bapa saudara mangsa cuba berusaha untuk membantu menyelamatkan mangsa dan dibawa naik ke darat lalu melakukan rawatan CPR serta membuat panggilan kecemasan hospital berdekatan. Sejurus sepasukan perubatan tiba di lokasi kejadian, mangsa lemas tersebut telah disahkan meninggal dunia. DSP Affandi Hussin berkata, mayat mangsa kemudiannya dibawa ke Hospital Setiu untuk bedah siasat dan kes siasatan dijalankan bawah mati mengejut (SDR). Setelah selesai bedah siasat, jenazah diserahkan kepada keluarga untuk dibawa pulang ke kampung halaman untuk pengebumian di Tanah Perkuburan Islam Seri Bandi, Kemaman pada pukul 6.30 petang tadi.


Dr Mohtar dilantik Pengarah Kesihatan Johor

JOHOR BAHRU, 26 April- Pengarah Hospital Sultanah Aminah (HSA) Johor Bahru Dr Mohtar Pungut@Ahmad dilantik sebagai Pengarah Kesihatan Johor yang baharu mulai 2 Mei ini.Pelantikan itu dimaklumkan oleh Pengerusi Jawatankuasa Kesihatan dan Perpaduan Negeri Johor Ling Tian Soon menerusi hantaran di laman Facebooknya hari ini.Ling berkata pelantikan itu adalah bagi menggantikan Datuk Dr Aman Rabu yang bersara wajib pada 11 April lepas.Beliau berkata ketika ini, Dr Mohtar, 55, masih memegang jawatan Pengarah HSA dan akan berkhidmat hingga akhir bulan ini. Ling berkata Kerajaan Negeri Johor merakamkan setinggi-tinggi ucapan tahniah kepada Dr Mohtar atas pelantikan beliau. "Semoga kepimpinan beliau dapat meningkatkan mutu perkhidmatan kesihatan negeri Johor dan akan terus menjadikan negeri ini maju dan cemerlang," katanya.


1,877 kes demam denggi direkodkan- KP Kesihatan

KUALA LUMPUR, 26 April- Sebanyak 1,877 kes demam denggi dilaporkan bagi Minggu Epidemiologi (ME) 16 iaitu dari 16 hingga 22 April, penurunan 522 kes atau 21.8 peratus berbanding 2,399 kes pada minggu sebelumnya.Ketua Pengarah Kesihatan Datuk Dr Muhammad Radzi Abu Hassan berkata satu kematian akibat komplikasi demam denggi juga dilaporkan pada ME 16.Beliau berkata kumulatif kes demam denggi yang dilaporkan sehingga kini adalah 35,202 kes berbanding 11,921 kes bagi tempoh sama tahun 2022 iaitu peningkatan 23,281 kes atau 195.3 peratus.“Sementara sejumlah 22 kematian akibat komplikasi demam denggi telah dilaporkan berbanding enam kematian bagi tempoh yang sama tahun lalu,” katanya dalam kenyataan hari ini.Menurutnya 116 lokaliti hotspot dilaporkan pada minggu ini berbanding 109 lokaliti hotspot pada minggu sebelumnya dengan 62 lokaliti berada di Selangor, Pulau Pinang (32), Sabah (lapan), Kuala Lumpur dan Putrajaya (tujuh), Perak (tiga), Kedah (dua) dan masing-masing satu di Sarawak serta Labuan.Selain itu, Dr Muhammad Radzi berkata survelan chikungunya merekodkan tiga kes pada minggu ke-16 dengan dua kes dari Selangor dan satu kes dari Kuala Lumpur dan Putrajaya.Perkembangan itu menjadikan jumlah kumulatif kes chikungunya sehingga kini adalah 120 kes dan bagi survelan zika pula, sebanyak 888 sampel darah dan 33 sampel urin telah dijalankan saringan dan hasil kesemuanya adalah negatif.Beliau berkata dalam kegembiraan menyambut perayaan Aidilfitri, penjagaan kebersihan persekitaran masih perlu diutamakan kerana terdapat pelbagai bekas berpotensi menjadi tempat pembiakan nyamuk Aedes.“Lakukan aktiviti cari dan musnah tempat pembiakan nyamuk Aedes di dalam dan luar rumah, dan pastikan tiada air bertakung di bekas takungan penapis air, pelapik rak pinggan dan baldi atau bekas penyimpanan yang tidak terpakai.“Lupuskan barang lusuh serta pastikan bekas makanan atau minuman dan peralatan makanan pakai buang yang digunakan semasa jamuan makan dibuang ke tempat yang ditentukan kerana nyamuk Aedes hanya memerlukan air yang minima untuk bertelur,” katanya. Menurutnya, pencegahan gigitan nyamuk Aedes juga perlu diamalkan semasa melakukan aktiviti kunjung-mengunjung dengan menggunakan repelan pada anggota badan yang terdedah.- BERNAMA


Kertas Putih Kesihatan dibentang ke parlimen pada Mei

(Lukanisman Awang Sauni ditemui selepas Majlis Rumah Terbuka Hari Raya Aidilfitri di kediamannya di Miri)

MIRI, 26 April- Kertas Putih Kesihatan atau White Paper On Health Care dijangka akan dibentangkan pada persidangan Parlimen Mei ini. Timbalan Menteri Kesihatan, Lukanisman Awang Sauni berkata Kertas Putih tersebut sedang dalam fasa akhir penyiapan. "Kertas Putih ini adalah sangat penting memandangkan keras-kertas putih ini akan dilaksanakan dalam tempoh 15 tahun akan datang yang akan mereformasikan perkhidmatan kesihatan di Malaysia," katanya.Sementara itu, Lukanisman turut memaklumkan, Menteri Kesihatan Dr Zaliha Mustafa akan mengadakan lawatan ke Sarawak esok bagi sesi libat urus bersama dengan doktor, para akademik dan juga semua pemegang taruh berhubung kait dengan kesihatan awam di Sarawak.Jelas beliau, dalam sesi libat urus itu turut dibentangkan ialah dasar atau empat tonggak penting tentang kertas putih serta mengambil maklum balas, pandangan dan soalan daripada semua pihak untuk disusun dan diatur pandangan tersebut.Dr Zaliha berkata demikian kepada pemberita pada Majlis Rumah Terbuka Hari Raya Aidilfitri di kediamannya di Miri.Katanya, dalam kertas putih tersebut beberapa perkara bakal diberi perhatian antaranya Suruhanjaya Reformasi Kesihatan yang sangat dituntut oleh kumpulan-kumpulan dalam sektor kesihatan itu sendiri dan cuba untuk mendapatkan pandangan berkenaan tentang pendanaan penjagaan kesihatan di Malaysia.Beliau berharap agar sudut pandangan wakil-wakil rakyat di Sarawak serta kerajaan negeri Sarawak akan diambil berat oleh Menteri Kesihatan pada pembentangan dan juga sesi libat urus pada Khamis ini.Selepas sesi libat urus di Kuching, program serupa akan diadakan di Kota Kinabalu, Sabah dan seterusnya ke Pulau Pinang dan juga Johor.Manakala sesi libat urus terakhir akan berpusat di Putrajaya, bakal menghimpunkan semua tenaga kerja professional di Kementerian Kesihatan Malaysia, KKM untuk mendapatkan pandangan secara lebih teliti.

(Premier Sarawak,  Tan Sri Abang Johari Tun Openg turut hadir pada Majlis Rumah Terbuka Hari Raya Aidilfitri di kediaman Timbalan Menteri Kesihatan, Lukanisman Awang Sauni di Miri)


Tanah runtuh MACA: Pemasangan cerucuk besi ambil masa dua minggu

KUALA LUMPUR, 26 April- Pemasangan cerucuk besi di sekitar kawasan runtuhan dijangka bermula 28 April ini, mengambil masa kira-kira dua minggu. Ketua Polis Daerah Sentul, Asisten Komisioner Beh Eng Lai, berkata penutupan tanah dengan kanvas telah dimulakan 3.30 petang tadi bagi menahan serta mencegah aliran air meresap ke dalam tanah."Fasa pertama kita akan buat di sempadan pagar IIM , itu akan mengambil masa lebih kurang dua hari untuk disiapkan pemasangan cerucuk besi. "Selepas cerucuk besi siap dipasang, maka di situ kita akan membuat satu jalan akses baharu untuk mengeluarkan semua kenderaan yg tersadai di dalam MACA," katanya dalam sidang media petang tadi.Pemasangan fasa kedua pula akan meliputi ke semua kawasan tanah runtuh. Tambahnya, Jabatan Kerja Raya akan memasang alat pengesan di sepuluh lokasi bagi mengesan sebarang pergerakan awal tanah.Dalam aspek pergerakan tanah pula, Beh Eng Lai mengesahkan ia masih berlaku dan keruntuhan telah masuk ke kawasan pagar IIM, menghampiri ke gelanggang tenis.


Kerajaan komited sokong industri aeroangkasa

(Tengku Datuk Seri Zafrul Tengku Abdul Aziz (TENGAH) menyaksikan Majlis MenandatanganiPerjanjian Pelaburan Antara Asia Digital Engineering (ADE) dan OCP ASIA)

KUALA LUMPUR, 26 April- Kerajaan terus komited untuk menyokong pertumbuhan industri aeroangkasa. Menteri Pelaburan, Perdagangan dan Industri (MITI), Tengku Datuk Seri Zafrul Tengku Abdul Aziz berkata pihaknya akan terus bekerjasama rapat dengan semua pihak berkepentingan dalam mewujudkan persekitaran kondusif untuk pertumbuhan dan pelaburan. "Saya ingin menekankan bahawa kerajaan komited untuk menyokong pertumbuhan industri aeroangkasa dan kami akan terus membawa persekitaran kondusif untuk pelaburan dan pertumbuhan mampan," katanya.Tengku Datuk Seri Zafrul berkata demikian semasa hadir menyaksikan Majlis Menandatangani Perjanjian Pelaburan Antara Asia Digital Engineering (ADE) dan OCP ASIA di ibu negara. PTahun lepas, Malaysia memperoleh RM600 juta projek pembesaran kemudahan penyelenggaraan, pembaikan dan baik pulih (MRO).Ini menunjukkan bahawa pelabur dari dalam dan luar negara melihat sektor MRO negara sebagai peluang pelaburan berpotensi besar.

(Tengku Datuk Seri Zafrul Tengku Abdul Aziz berucap pada Majlis Menandatangani Perjanjian Pelaburan Antara Asia Digital Engineering (ADE) dan OCP ASIA)


Operasi Khas Motosikal HRA: JPJ keluarkan 1,058 saman

KUALA LUMPUR, 26 April- 2,144 kenderaan telah diperiksa dan 1,058 notis saman dikeluarkan bagi kesalahan tiada lesen memandu, lesen memandu tamat tempoh dan tidak pamer P.Jabatan Pengangkutan Jalan Wilayah Persekutuan Kuala Lumpur (JPJ WPKL) telah melaksanakan Operasi Khas Motosikal sempena Hari Raya Aidilfitri (HRA) sebanyak empat siri di beberapa lokasi strategik sekitar Kuala Lumpur pada 20-21 dan 24-25 April 2023.  Pengarah JPJ WPKL, Mohd Zaki Ismail berkata, dalam memastikan kelancaran pergerakan perjalanan pengguna jalan raya dengan lebih selamat berteraskan slogan ‘Pandu Cermat, Sampai Selamat’, JPJ WPKL telah menguatkuasakan dengan tegas bagi pematuhan peraturan dengan memberi tumpuan terhadap tujuh kesalahan yang dianggap punca kemalangan dengan memastikan keselamatan pengguna jalan raya bagi mengurangkan kadar kemalangan dan kematian dalam tempoh perayaan HRA 2023 yang dijalankan. Menurut beliau lagi, penguatkuasaan strategik 24 jam secara sekatan jalan raya di laluan motosikal melibatkan beberapa lokasi laluan utama turut diadakan dan fokus kesalahan yang utama adalah berkaitan lesen memandu, Lesen Kenderaan Motor (LKM) dan Insurans, pemakaian topi keledar dan nombor pendaftaran, cermin sisi serta kesalahan teknikal.Antara agensi penguatkuasaan yang terlibat secara bersepadu adalah Polis Diraja Malaysia (PDRM), Agensi Anti Dadah Kebangsaan (AADK), Suruhanjaya Pencegah Rasuah Malaysia (SPRM), Jabatan Imigresen Malaysia (JIM), Jabatan Alam Sekitar  (JAS), dan Lembaga Lebuhraya Malaysia.


Ancaman siber sasar perniagaan melonjak 197%

KUALA LUMPUR, 26 April- Ancaman siber yang menyasarkan perniagaan di negara ini melonjak 197% tahun lepas.Menurut penyedia keselamatan siber dan antivirus global Kaspersky, lebih 13.3 juta serangan laman web direkodkan pada 2022 berbanding lebih 9.1 juta dicatatkan pada tahun 2021. Kaspersky menerusi kenyataan menjelaskan, negara di rantau Asia Tenggara mencatat peningkatan lebih tiga kali ganda susulan sekatan 889,093 serangan siber oleh perisian itu tahun lalu.Ia merupakan lonjakan mendadak daripada 207,175 insiden pada 2021.Trend peningkatan membabitkan beberapa negara antaranya Thailand; Indonesia; Filipina dan Malaysia.Mengulas lanjut, Kaspersky berkata, ancaman web didorong kelemahan pengguna akhir, pembangun dan pengendali perkhidmatan web atau perkhidmatan web itu sendiri.


Op Selamat: Polis Kulim teruskan penugasan pemantauan

KULIM, 26 April- Polis Bahagian Siasatan Dan Penguatkuasaan Trafik BSPT, Ibu Pejabat Polis Daerah Kulim terus menjalankan penugasan pemantauan bagi mengelak kesesakan dan berlakunya kemalangan jalanraya, sempena Op Selamat ke-20. Ketua polis daerah itu, Suprintenden Mohd Redzuan Salleh berkata selain menjalankan rutin biasa, pihaknya juga membantu melancarkan perjalanan dengan memberikan bantuan kepada kenderaan yang rosak. Sepanjang Op Selamat setakat hari ini, sebanyak 81 buah kenderaan mengalami kerosakan yang memerlukan bantuan anggotanya untuk melancarkan pergerakan  jalanraya. Pihaknya juga  mengeluarkan sebanyak 204 saman dalam pelbagai kesalahan jalanraya. Satu kes melibatkan kematian penunggang motosiakal yang dipercayai terbabas sendiri. Suprintenden Mohd Redzuan juga menasihatkan pengguna jalanraya agar sentiasa berhati-hati dan mematuhi undang-undang jalan raya supaya kadar kemalangan dapat dikurangkan.

(Ketua Polis Daerah Kulim, Suprintenden Mohd Redzuan Salleh)


Kanak-kanak lemas di dalam kolam renang

IPOH, 26 April- Seorang kanak-kanak perempuan berusia 1 tahun 9 bulan ditemui lemas di dalam kolam renang milik datuknya di Tambun, Ipoh, malam tadi.Ketua Polis Daerah Ipoh, ACP Yahaya Hassan berkata, "ketika kejadian mangsa bersama kedua-dua ibu bapanya berada di rumah berkenaan kerana menziarahi ahli keluarga."Mangsa ditemui terlentang dan terapung dalam kolam berkenaan oleh bapanya, pada pukul 8.45 malam sebelum dibawa ke hospital untuk mendapatkan rawatan.Hasil bedah siasat dijalankan oleh Hospital Raja Permaisuri Bainun (HRPB) Ipoh dan mendapati mangsa meninggal dunia akibat mati lemas.Siasatan dibuat mengikut Seksyen 33, Akta Kanak-Kanak 2001 (Akta 611) iaitu membiarkan kanak-kanak tinggal tanpa pengawasan berpatutan.Polis turut menasihati orang ramai khususnya ibu bapa dan penjaga agar tidak membiarkan kanak-kanak bawah jagaan masing-masing tinggal tanpa pengawasan bagi mengelak kejadian tidak diingini berlaku.


12 tangki air statik atasi masalah tekanan air rendah

JOHOR BAHRU, 26 April- 12 tangki air statik serta pam meter sementara ditempatkan di Ranhill Syarikat Air Johor (SAJ) sebagai langkah jangka masa pendek mengatasi masalah tekanan air rendah akibat paip bocor di Kampung Sungai Melayu, di sini sejak kira-kira setahun lalu.Langkah jangka masa panjang pula, ia membabitkan pemasangan paip satu kilometer jenis ‘High Density polyethylene’ (HDPE) berdiameter 180 milimeter, merentasi dasar sungai.Ia merupakan yang pertama di Johor mengguna teknologi ‘Horizontal Direct Drilling’ (HDD).Pengarah Operasi Ranhill SAJ, Anuar Abdul Ghani berkata, "projek melibatkan nilai RM1.2 juta."Alhamdulillah projek ini sudah hampir selesai pada fasa akhir. Insya Allah, saya boleh nyatakan dalam 90% dan akan beroperasi pada 7 Mei."Bagaimanapun, 825 penduduk Kampung Sungai Melayu yang terjejas dan sukar melakukan rutin harian susulan masalah tersebut kini mampu menarik nafas lega.Ahli Dewan Undangan Negeri (ADUN) Kota Iskandar Datuk Pandak Ahmad yang diteui RTM berkata, "saya sebagai wakil rakyat di Kota Iskandar mengucapkan terima kasih kepada pihak pengurusan, kakitangan dan kontraktor, dan Ranhill SAJ yang mendengar aduan orang kampung."Tetapi mereka sabar, dan alhamdulillah hari ini kehendak rakyat dapat direalisasikan."Bagi Ketua Kampung Sungai Melayu Suzaidi Ibrahim, "saya mengucakan terima kasih kersana dalam masa dua minggu ini masalah air akan selesai dan penduduk kampung akan dapat menikmati air seperti yang mereka kehendaki."Selain itu, Pengerusi Masjid Al-Qudus Kampung Sungai Melayu Zait Idris berkata, "selama tujuh bulan kami menggunakan air yang dihantar SAJ menggunakan lori dan dimasukkan ke dalam tong-tong yang disediakan penduduk kampung bagi mengisi air bagi kegunaan harian."Penduduk Kampung Melayu Sabri Abdullah turut berharap agar, "projek air ini akan kekal dan tidak akan memberi masalah kepada penduduk di sini. Kita juga berharap agar projek ini dapat disiapkan dengan segera."

(Tangki air statik serta pam meter sementara ditempatkan di Ranhill SAJ)


Masih ada runtuhan kecil, pemasangan cerucuk besi dipertimbang

KUALA LUMPUR, 26 April- Pemasangan cerucuk besi di kawasan runtuhan bangunan Akademi Pencegahan Rasuah Malaysia (MACA) akan dipertimbangkan pihak berkuasa.Ia bagi mengelak kejadian itu berlaku di kawasan berhampiran.Ketua Polis Daerah Sentul Asisten Komisioner Beh Eng Lai berkata, selain itu pemasangan kanvas turut dilakukan untuk memastikan kawasan runtuhan dan lokasi berhampiran stabil."Kita akan bincang, apakah hasil mesyuarat dan bila penanaman cerucuk akan dilaksanakan. Bagaimanapun, perkara ini serius dan akan diambil tindakan segera. "Setakat ini arahan kedua-dua bangunan itu akan ditutup sementara, pukul 3.00 petang nanti saya akan berjumpa dengan semua agensi teknikal dan penyelamat untuk berbincang dengan teliti. Selepas itu saya akan buat sidang media pukul 5.30 petang,"katanya.Sementara itu, beliau mengesahkan masih terdapat runtuhan kecil yang masih berlaku di kawasan terbabit.Katanya, terdapat beberapa runtuhan dipercayai berlaku pada pukul 10.00 malam dengan sedikit pergerakan tanah mengenai kawasan pagar MACA.Tambahnya, polis percaya antara faktor insiden tanah runtuh ini ialah disebabkan terdapat aliran air yang ditemui semalam dan takungan air atau mendapan.Beliau berkata selepas melawat kawasan runtuhan di hadapan akademi itu yang di Persiaran Tunku Syed Sirajuddin, di Jalan Duta.

(Ketua Polis Daerah Sentul Asisten Komisioner Beh Eng Lai)


Empat warga tempatan lakukan rompakan di laut berjaya ditahan

KOTA TINGGI, 26 April - Empat warga tempatan yang melakukan rompakan berkumpulan di pelantar Aurora Producer Satu, 0.7 batu nautika timur laut Jeti Pelabuhan Tanjung Langsat, berjaya ditahan Agensi Penguatkuasaan Maritim Malaysia (Maritim Malaysia), semalam.Rompakan laut pertama membabitkan warga tempatan itu disyaki berlaku antara pukul 12.30 tengah malam hingga 4.35 pagi semalam.Menurut Pemangku Ketua Pengarah Maritim Malaysia, Laksamana Madya Maritim Datuk Saiful Lizan Ibrahim, sebuah bot ronda diarah ke lokasi sebaik menerima aduan.Menyedari kehadiran pihak berkuasa, suspek menenggelamkan bot gentian kaca dan berpaut pada tiang pelantar, sebelum keletihan dan kemudian terjun ke laut."Suspek telah bertindak menyerang dengan menumbuk muka salah seorang mangsa (kru pelantar) dan mengancam mereka dengan senjata tajam, kemudian mereka telah mengikat kakinya, tangan dan mulut serta dikurung dalam sebuah kabin di atas pelantar," kata beliau kepada pemberita di Ibu Pejabat Maritim Malaysia Tanjung Sedili, di sini.

(Pemangku Ketua Pengarah Maritim Malaysia, Laksamana Madya Maritim Datuk Saiful Lizan Ibrahim)

Dua kru warga tempatan berusia 24 dan 32 tahun disyaki mangsa rompakan berjaya membuka ikatan dan bersembunyi, selepas dua jam terkurung.Suspek turut mencuri telefon bimbit kedua-dua mangsa.Operasi mencari bot gentian kaca yang ditenggelamkan masih giat dilakukan.Kesemua suspek direman lima hari bermula hari ini hingga 29 April dan siasatan dilakukan mengikut Seksyen 391 Kanun Keseksaan.


KKM arah dua syarikat mi segera tarik semula produk

KUALA LUMPUR, 26 April- Kementerian Kesihatan Malaysian (KKM) mengarahkan kedua-dua syarikat terlibat berikutan pendedahan Pihak Berkuasa Kesihatan Taiwan berhubung isu pencemaran etelyn oxide pada dua jenis mi keluaran Malaysia dan Indonesia untuk menarik balik produk terbabit secara sukarela dari pasaran tempatan.Ketua Pengarahnya, Datuk Dr Muhammad Radzi Abu Hassan menerusi kenyataan memaklumkan, "bagi sampel Mi Kari Putih Penang Ah Lai keluaran Malaysia, persampelan di Malaysia mendapati ianya mematuhi perundangan."Manakala, "Mi Segera Indomie Perisa Ayam Spesial keluaran Indonesia dikenakan arahan tindakan Tahan, Uji dan Lepas di semua pintu masuk negara."Sehubungan itu, Datuk Dr Muhammad Radzi menasihatkan orang ramai untuk tidak mengambil atau memakan kedua-dua produk berkenaan.

(Mi keluaran Malaysia dan Indonesia yang tersemar)


DBKL perlu perkasakan Unit Cerun

KUALA LUMPUR, 26 April- Dewan Bandaraya Kuala Lumpur (DBKL) diarahkan untuk memperkasa Unit Cerun bawah Jabatan Kejuruteraan Awam dan Saliran.Ahli Parlimen Segambut, Hannah Yeoh berkata, ia boleh dilakukan dengan mengambil lebih ramai tenaga pakar cerun bagi mengendalikan isu hakisan dan tanah runtuh khususnya di kawasan parlimen Segambut."Saya akan meminta DBKL untuk memastikan laporan atau aduan mengenai hakisan tanah itu akan diteliti. "Saya rasa ini cukup penting berdasarkna trend tahun lepas di mana banyak kawasan dalam parlimen Segambut mengalami tanah runtuh,"katanya.Tahun lepas lebih 100 kes kejadian tanah runtuh telah dilaporkan berlaku di kawasan parlimen Segambut.Beliau berkata selepas meninjau kawasan tanah runtuh berhampiran Akademi Pencegahan Rasuah Malaysia (MACA), di Bukit Tunku, Jalan Duta.

(Ahli Parlimen Segambut, Hannah Yeoh dalam sidang media selepas melawat kawasan runtuhan)


Pemakaian tanjak semakin mendapat sambutan

SEREMBAN, 26 April- Fenomena pemakaian tanjak yang semakin popular tidak seharusnya melupakan adat dan warisan masyarakat Melayu yang diwarisi sejak zaman dahulu lagi.Tanjak atau Tengkolok adalah hiasan kepala yang sinonim dengan pemakaian busana, kepahlawanan selain dekat dengan pelbagai acara adat istiadat masyarakat Melayu yang kini menjadi trend untuk digayakan pada Aidilfitri.Bagi pengusaha tanjak di Sikamat, Mohd Sirajudin Jaafar Sidek, 37 tahun, permintaan terhadap tanjak yang dihasilkannya semakin meningkat terutama menjelang Aidilfitri.Menurut Mohd Sirajudin, idea bagi membuat tanjak tercetus apabila dia mula menjual tanjak secara menjual barang tanpa simpan stok dan tanpa modal.Bermula daripada situ dia turut mempelajari seni pembuatan tanjak daripada rakan-rakannya.  Jelasnya, pemakaian tanjak pada hari raya bukan sahaja memberikan kelainan kepada gaya lelaki yang lebih sinonim dengan songkok, malah ia  menghidupkan kembali identiti budaya dan tradisi Melayu.

Menurutnya, "tempahan tanjak untuk hari raya memang memberangsangkan sebab orang mula mengenali tanjak ini bukan saja dekat Malaysia orang kenal tanjak ini di Eropah."Orang tahu sekarang ini tanjak menjadi satu trend cuma, saya harap jangan menjadi trend sahaja."Selain itu, tanjak jenis Dendam Tak Sudah, Solok Timba, Lang Nyonsong  Angin, Mahkota Alam, Balong Raja dan Nakhoda Trong antara tanjak yang mendapat sambutan pada hari raya."Tanjak ini bukanlah di pakai hari-hari macam kita pakai topi, sebab mungkin tidak sesuai. Kalau ada perayaan atau apa-apa majlis jangan lupakan tanjak," katanya kepada RTM.Budaya pemakaian tanjak tidak seharusnya dilupakan kerana ia merupakan adat dan warisan masyarakat Melayu sejak berzaman lamanya.Justeru, masyarakat serta golongan muda perlu lebih peka terhadap adab dan pantang larang ketika menggayakan tanjak.


Tanah runtuh di MACA: Siasatan masih diteruskan

KUALA LUMPUR, 26 April - Operasi penyiasatan masih diteruskan oleh agensi penguatkuasa dan polis di lokasi tanah runtuh di pintu utama Akademi Pencegahan Rasuah Malaysia (MACA) di Bukit Tunku Jalan Duta, bermula awal pagi tadi. Ia terdiri daripada pasukan teknikal Jabatan Mineral dan Geosains, Jabatan Kerja Raya, Dewan Bandaraya Kuala Lumpur.Setakat ini lokasi runtuhan tanah itu telah ditutup dengan kanvas sejak semalam dan pihak media tidak dibenarkan untuk masuk dan hanya dibenarkan berada pada jarak 50 meter dari kawasan kejadian.Menurut Ketua Polis Daerah Sentul, ACP Beh Eng Lai, pihaknya sedang berbincang dengan pihak teknikal dan beberapa agensi termasuk Jabatan Bomba dan Penyelamat Malaysia, Jabatan Pertahanan Awam dan Jabatan Kerja Raya untuk memasang cerucuk besi. Ia bagi mengelakkan bangunan berdekatan iaitu Institut Integriti Malaysia (IIM) dengan Akademi SPRM daripada terus terjejas akibat risiko hakisan tanah runtuh yang terjadi sejak semalam.

(Operasi penyiasatan masih diteruskan oleh agensi penguatkuasa dan polis di lokasi tanah runtuh)

Ia berikutan beberapa lagi runtuhan kecil dilaporkan berlaku malam tadi di lokasi kejadian.Satu sidang media dijangka akan diadakan pada pukul 5.30 petang ini bersama Ketua Polis Daerah Sentul mengenai pertimbangan penanaman cerucuk besi sebagai penyelesaian segera.Siasatan awal semalam mendapati, paip pecah merupakan salah satu punca yang ditemui mengakibatkan berlaku kejadian runtuhan tersebut selain terdapat takungan air akibat pemendapan tanah yang berlaku di lokasi kejadian. Sehingga kini, kedua-dua bangunan itu ditutup daripada beroperasi sehingga arahan lanjut dikeluarkan.


ALOR GAJAH, 26 April- Sambutan syawal kali ini meriah di beberapa tempat apabila komunitinya mengambil inisiatif untuk menghias kampung mereka.Di Melaka, Laman Cahaya Lebaran Felda Hutan Percha menggamit memori anak perantau yang merindukan kemeriahan Aidilfitri.Suasana Felda Hutan Percha sebelum ini suram, kini meriah dengan hiasan lampu LED berwarna warni, arca unik dan juga pelita tradisional.Pengerusi Kawasan Rukun Tetangga (KRT) Hutan Percha, Ahmad Syukri Zulkifli berkata, kali kedua pelaksanaan Laman Cahaya Lebaran ini, seramai 20 anak muda daripada gabungan pelbagai komuniti seperti Majlis Belia Felda Malaysia (MBFM) Hutan Percha dan KRT Hutan Percha terlibat untuk menjayakan hiasan cahaya itu."Pada tahun ni kita bukak lebih panjang daripada tahun lepas, kalau tahun lepas kira buka seminggu sebelum Aidilfitri dan seminggu selepas itu kita buka insha Allah."Kalau tiada apa-apa halangan sehingga penghujung 20 Mei kita akan buka. Sama seperti tahun lepas orang muda di sini membantu kami untuk menyiapkan Laman Cahaya untuk lebih kurang 20 orang," katanya di sini.

Malah katanya, usaha itu turut menerima sokongan penuh Ahli Parlimen Alor Gajah, Adly Zahari dan Ahli Dewan Undangan Negeri (ADUN) Machap Jaya, Ngwe Hee Sem.Sementara itu, orang ramai yang ditemui berkata, suasana kanak-kanak berkumpul dan bermain bunga api di laman itu mengembalikan kenangan menyambut Aidilfitri ketika mereka masih kecil.Menurut penduduk Muhammad Shahrul Nizam Miaat,"macam sebelum ini kita raya pun di rumah, tidak ada tempat orang berkumpul."Kalau dekat Laman Cahaya ini ada tempat tumpuan untuk orang-orang berkumpul macam keluarga, adik-beradik balik kampung dan ada tempat untuk berkumpul dan mengambil gambar."Bagi Nur Shuhada Erni Syamimi Fadzil, dia tidak menjangkakan tempat tersebut,"meriah dengan lampu warna warni. Teringat kampung halaman tengok suasana dan budak-budak boleh bermain dengan meriah."


Profesor Wanita Melayu pertama meninggal dunia

KUALA LUMPUR, 26 April- Profesor Wanita Melayu pertama, Puan Sri Profesor Dr. Fatimah Hamid Don meninggal dunia akibat penyakit strok di Hospital Tawakal di ibu negara, awal pagi ini.Pemergian allahyarhamah disahkan anaknya, Dr Fawziah Tan Sri Ishak.Jenazahnya akan disolatkan di Masjid Tun Abdul Aziz, Seksyen 14, Petaling Jaya dan dikebumikan di Tanah Perkuburan Islam Taman Medan, Petaling Jaya selepas solat Zohor.Allahyarhamah meninggalkan dua orang anak perempuan dan dua cucu perempuan.Sementara itu, cucunya Dr Dima Marlina Mohd Rafi turut berkongsi berita sedih tersebut menerusi hantaran di akaun facebooknya.Beliau memberitahu, "allahyarhamah merupakan seorang ibu dan nenek, malah sebagai seorang tokoh pendidikan dan pemerkasaan wanita."Antara pencapaian allahyarhamah ialah menjadi wanita melayu pertama memperoleh Ijazah Doktor Falsafah dalam bidang pendidikan di Universiti California, Amerika Syarikat dan pernah menjadi Dekan di Universiti Malaya sekitar tahun 1975Allahyarhamah juga pernah dilantik sebagai Profesor Perkembangan Kurikulum yang juga Pakar Runding Kurikulum, Kementerian Pendidikan sekali gus menjadi beliau merupakan wanita Melayu pertama yang dilantik menjadi professor.